text:
 ΕΥΡΩΠΑΪΚΗ ΕΠΙΤΡΟΠΗ
 Βρυξέλλες, 11.4.2018
 COM(2018) 175 final
 2018/0084(NLE)
 Πρόταση
 ΑΠΟΦΑΣΗ ΤΟΥ ΣΥΜΒΟΥΛΙΟΥ
 για τη σύναψη της συμφωνίας μεταξύ της Ευρωπαϊκής Ένωσης και της Ομοσπονδιακής Δημοκρατίας της Βραζιλίας για την τροποποίηση της συμφωνίας μεταξύ της Ευρωπαϊκής Ένωσης και της Ομοσπονδιακής Δημοκρατίας της Βραζιλίας για την απαλλαγή από την υποχρέωση θεώρησης βραχείας διαμονής για τους κατόχους κοινών διαβατηρίων
 ΑΙΤΙΟΛΟΓΙΚΗ ΕΚΘΕΣΗ
 1.ΠΛΑΙΣΙΟ ΤΗΣ ΠΡΟΤΑΣΗΣ
 Ο κανονισμός (ΕΕ) αριθ. 610/2013, της 26ης Ιουνίου 2013
 1
 (εφεξής: η τροποποίηση του κώδικα συνόρων του Σένγκεν), τροποποίησε τη Σύμβαση για την εφαρμογή της Συμφωνίας του Σένγκεν
 2
 (ΣΕΣ), τον κανονισμό (ΕΚ) αριθ. 562/2006
 3
 (τον κώδικα συνόρων του Σένγκεν) [ΚΣΣ]) και τον κανονισμό (ΕΚ) αριθ. 810/2009
 4
 (τον κώδικα θεωρήσεων) και — μεταξύ άλλων — όρισε εκ νέου την έννοια της «βραχείας διαμονής» για τους υπηκόους τρίτων χωρών στον χώρο Σένγκεν. Από τις 18 Οκτωβρίου 2013, για τους υπηκόους τρίτων χωρών — ανεξαρτήτως του αν υπόκεινται σε υποχρέωση θεώρησης ή απαλλάσσονται από αυτή — οι οποίοι σκοπεύουν να ταξιδέψουν στον χώρο Σένγκεν για βραχεία διαμονή, η ανώτατη διάρκεια επιτρεπόμενης διαμονής ορίζεται ως «90 ημέρες εντός οιασδήποτε περιόδου 180 ημερών». Σε αντίθεση με τον ορισμό που ίσχυε έως τις 18 Οκτωβρίου 2013 (τρεις μήνες κατά τη διάρκεια εξάμηνης περιόδου από την ημερομηνία της πρώτης εισόδου), η νέα προσέγγιση είναι ακριβέστερη, καθορίζοντας τη διάρκεια σε ημέρες αντί για μήνες. Επιπλέον, η φράση «από την ημερομηνία της πρώτης εισόδου», που δημιούργησε πολλές αμφιβολίες και ερωτήματα, καταργήθηκε από τον ορισμό.
 Με την τροποποίηση του κώδικα συνόρων του Σένγκεν θεσπίστηκαν όλες οι απαραίτητες αλλαγές στοκεκτημένο, της ΕΕ στους τομείς των θεωρήσεων και των συνόρων, δηλ. στη ΣΕΣ, στον ΚΣΣ, στον κώδικα θεωρήσεων και στον κανονισμό (ΕΚ) αριθ. 539/2001
 5
 . Ωστόσο, η έννοια της βραχείας διαμονής κατοχυρώνεται και σε διεθνείς συμφωνίες που έχει συνάψει η Ευρωπαϊκή Ένωση. Οι συμφωνίες απαλλαγής από την υποχρέωση θεώρησης που έχουν συναφθεί με την Αντίγκουα και Μπαρμπούντα
 6
 , τις Μπαχάμες
 7
 , τα Μπαρμπάντος
 8
 , τη Βραζιλία
 9
 , τον Μαυρίκιο
 10
 , τον Άγιο Χριστόφορο και Νέβις
 11
 και τις Σεϋχέλλες
 12
 εξακολουθούν να αναφέρονται στον παλαιό ορισμό («τρεις μήνες ανά εξάμηνο από την ημερομηνία της πρώτης εισόδου»
 13
 ) κατά τον καθορισμό της διάρκειας της διαμονής χωρίς υποχρέωση θεώρησης.
 Στις 16 Ιουλίου 2014, η Επιτροπή εξέδωσε σύσταση για απόφαση του Συμβουλίου που εγκρίνει την έναρξη διαπραγματεύσεων για την τροποποίηση της συμφωνίας απαλλαγής από την υποχρέωση θεώρησης για βραχεία διαμονή μεταξύ της Ευρωπαϊκής Ένωσης και των προαναφερόμενων χωρών
 14
 , η οποία εγκρίθηκε από το Συμβούλιο στις 9 Οκτωβρίου 2014
 15
 . Σκοπός ήταν να εφαρμοστεί έναντι των εν λόγω επτά χωρών ο νέος ορισμός της βραχείας διαμονής, όπως προβλέπεται από την τροποποίηση του κώδικα συνόρων του Σένγκεν. Επιπλέον, ο ορισμός της «βραχείας διαμονής» στις συμφωνίες απαλλαγής από την υποχρέωση θεώρησης σε ημέρες, και όχι σε μήνες, είναι λιγότερο περίπλοκο να ελεγχθεί και να υπολογιστεί με ηλεκτρονικά μέσα/μέσα ΤΠ, και, ως εκ τούτου, καταλληλότερος για τα κεντρικά συστήματα διαχείρισης των συνόρων, όπως το προτεινόμενο σύστημα εισόδου/εξόδου (ΣΕΕ)
 16
 .
 Μετά την έγκριση του


text:
Συμβουλίου, η Επιτροπή άρχισε διαπραγματεύσεις για την τροποποίηση των συμφωνιών απαλλαγής από την υποχρέωση θεώρησης με τις επτά χώρες (Αντίγκουα και Μπαρμπούντα, Μπαχάμες, Μπαρμπάντος, Βραζιλία, Μαυρίκιος, Άγιος Χριστόφορος και Νέβις και Σεϋχέλλες).
 Οι διαπραγματεύσεις με τη Βραζιλία ολοκληρώθηκαν επιτυχώς με τη μονογράφηση, στις 31 Οκτωβρίου 2017, των συμφωνιών τροποποίησης των δύο συμφωνιών μεταξύ της Ευρωπαϊκής Ένωσης και της Ομοσπονδιακής Δημοκρατίας της Βραζιλίας για την απαλλαγή από την υποχρέωση θεώρησης βραχείας διαμονής για τους κατόχους διπλωματικών, υπηρεσιακών και επίσημων διαβατηρίων και για τους κατόχους κοινών διαβατηρίων. Αμφότερα τα συμβαλλόμενα μέρη συμφώνησαν να υιοθετήσουν τον νέο ορισμό της «βραχείας διαμονής», μεταξύ άλλων τεχνικών λεπτομερειών (βλ. κατωτέρω), αλλά όλες οι τροποποιήσεις είναι ασήμαντες για τους ταξιδιώτες.
 Η ειδική κατάσταση του Ηνωμένου Βασιλείου και της Ιρλανδίας αποτυπώνεται στο προοίμιο των συμφωνιών.
 2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
 •Νομική βάση
 Η συμφωνία μεταξύ της Ευρωπαϊκής Ένωσης και της Ομοσπονδιακής Δημοκρατίας της Βραζιλίας για την τροποποίηση της συμφωνίας μεταξύ της Ευρωπαϊκής Ένωσης και της Ομοσπονδιακής Δημοκρατίας της Βραζιλίας για την απαλλαγή από την υποχρέωση θεώρησης βραχείας διαμονής για τους κατόχους κοινών διαβατηρίων (εφεξής: «η συμφωνία») απαιτεί την έγκριση αμφότερων των συμβαλλόμενων μερών σύμφωνα με τις αντίστοιχες διαδικασίες τους. Από την πλευρά της Ένωσης, απαιτείται η έκδοση αποφάσεων του Συμβουλίου σχετικά με την υπογραφή και τη σύναψη της συμφωνίας.
 Η παρούσα πρόταση υποβάλλεται στο Συμβούλιο προκειμένου να εγκριθεί η σύναψη της συμφωνίας.
 Η συμφωνία διασφαλίζει τη νομική συνοχή, καθώς και την εναρμόνιση μεταξύ των κρατών μελών, ακολουθώντας τον νέο ορισμό της βραχείας διαμονής, όπως προβλέπεται από την τροποποίηση του κώδικα συνόρων του Σένγκεν, η οποία παρέχει σαφή ερμηνεία της «βραχείας διαμονής».
 Η νομική βάση για την παρούσα πρόταση είναι το άρθρο 77 παράγραφος 2 της Συνθήκης για τη λειτουργία της Ευρωπαϊκής Ένωσης (ΣΛΕΕ), σε συνδυασμό με το άρθρο 218.
 Η Ένωση δεν έχει αρμοδιότητα να τροποποιεί συμφωνίες απαλλαγής από την υποχρέωση θεώρησης που θα δέσμευαν τις τέσσερις χώρες που είναι συνδεδεμένες με την υλοποίηση του κεκτημένου του Σένγκεν, συμπεριλαμβανομένης της κοινής πολιτικής στον τομέα των θεωρήσεων. Προκειμένου να εξασφαλιστεί εναρμονισμένη προσέγγιση και εφαρμογή των διατάξεων σχετικά με τη διάρκεια της επιτρεπόμενης διαμονής εντός του χώρου Σένγκεν, στη συμφωνία περιλαμβάνεται κοινή δήλωση, στην οποία δηλώνεται από τη Βραζιλία, αφενός, και την Ισλανδία, το Λιχτενστάιν, τη Νορβηγία και την Ελβετία, αφετέρου, η επιθυμία να τροποποιήσουν αναλόγως τις υφιστάμενες οικείες διμερείς συμφωνίες απαλλαγής από την υποχρέωση θεώρησης.
 Η παρούσα πρόταση αποτελεί τη νομική πράξη για τη σύναψη της συμφωνίας. Το Συμβούλιο θα αποφασίσει με ειδική πλειοψηφία, μετά την υπογραφή της συμφωνίας, εξ ονόματος της Ένωσης, από πρόσωπο που ορίζει η Προεδρία του Συμβουλίου, αφού λάβει την έγκριση του Ευρωπαϊκού Κοινοβουλίου σύμφωνα με το άρθρο 218 παράγραφος 6 δεύτερο εδάφιο στοιχείο α) της ΣΛΕΕ.
 •Επικουρικότητα (σε περίπτωση μη αποκλειστικής αρμοδιότητας)
 Στο πλαίσιο του άρθρου 77 παράγραφος 2 στοιχείο α) της ΣΛΕΕ, η διαπραγμάτευση συμφωνιών απαλλαγής από την υποχρέωση θεώρησης εμπίπτει στην αποκλειστική αρμοδιότητα της Ένωσης.
 Επιπλέον, αν ένα από τα συμβαλλόμενα μέρη σε διεθνή συμφωνία είναι η Ευρωπαϊκή Ένωση, τότε τυχόν τροποποίηση της εν λόγω συμφωνίας δεν μπορεί να πραγματοποιηθεί νομικά από

type: legislation

jurisdiction: EU


text:
τα ίδια τα κράτη μέλη. Ως εκ τούτου, απαιτείται δράση σε ενωσιακό επίπεδο.
 •Αναλογικότητα
 Η παρούσα πρόταση δεν υπερβαίνει τα αναγκαία όρια για την επίτευξη του επιδιωκόμενου στόχου, δηλαδή την τροποποίηση της υφιστάμενης συμφωνίας μεταξύ της Ομοσπονδιακής Δημοκρατίας της Βραζιλίας και της Ευρωπαϊκής Ένωσης για την απαλλαγή από την υποχρέωση θεώρησης βραχείας διαμονής για τους κατόχους κοινών διαβατηρίων.
 3.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
 Η πρόταση δεν συνεπάγεται πρόσθετο κόστος για τον προϋπολογισμό της ΕΕ.
 4. ΑΠΟΤΕΛΕΣΜΑΤΑ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΩΝ ΤΩΝ ΕΠΙΠΤΩΣΕΩΝ
 •Διαβουλεύσεις με τα ενδιαφερόμενα μέρη
 Στις 9 Οκτωβρίου 2014, το Συμβούλιο ενέκρινε οδηγίες διαπραγμάτευσης με τις οποίες εξουσιοδότησε την Επιτροπή να αρχίσει διαπραγματεύσεις με τη Βραζιλία για την τροποποίηση της συμφωνίας μεταξύ των δύο μερών για την απαλλαγή από την υποχρέωση θεώρησης βραχείας διαμονής για τους κατόχους κοινών διαβατηρίων. Τα κράτη μέλη ενημερώθηκαν για την πρόοδο των διαπραγματεύσεων κατά τις συνεδριάσεις της ομάδας «Θεωρήσεις».
 5.ΛΟΙΠΑ ΣΤΟΙΧΕΙΑ
 •Έκβαση των διαπραγματεύσεων
 Η Επιτροπή θεωρεί ότι οι στόχοι που έθεσε το Συμβούλιο στις οδηγίες διαπραγμάτευσης έχουν επιτευχθεί και ότι το σχέδιο συμφωνίας είναι αποδεκτό από την Ένωση.
 Το τελικό περιεχόμενο του σχεδίου συμφωνίας συνοψίζεται ως εξής:
 α. Διάρκεια διαμονής
 Η συμφωνία προβλέπει δυνατότητα μετάβασης χωρίς θεώρηση για τους πολίτες της Ευρωπαϊκής Ένωσης και για τους πολίτες της Βραζιλίας όταν μεταβαίνουν στην επικράτεια του άλλου συμβαλλόμενου μέρους για χρονική περίοδο που δεν υπερβαίνει τις 90 ημέρες εντός οιασδήποτε περιόδου 180 ημερών (αντί για μέγιστη περίοδο τριών μηνών κατά τη διάρκεια περιόδου έξι μηνών από την ημερομηνία της πρώτης εισόδου). Ο νέος ορισμός εφαρμόζεται σε ολόκληρη τη συμφωνία.
 β. Τελική διάταξη — αναστολή της συμφωνίας (άρθρο 9 παράγραφος 4)
 Τροποποιείται η τελευταία φράση του άρθρου 9 παράγραφος 4 της συμφωνίας, ως εξής: «Το συμβαλλόμενο μέρος που ανέστειλε την εφαρμογή της παρούσας συμφωνίας ενημερώνει αμέσως το άλλο συμβαλλόμενο μέρος μόλις εκλείψουν οι λόγοι της αναστολής και προβαίνει σε άρση της αναστολής.» Με την προσθήκη των λέξεων «και προβαίνει σε άρση της αναστολής» στο ισχύον κείμενο, η συμφωνία διευκρινίζει ότι η αναστολή της απαλλαγής από την υποχρέωση θεώρησης αίρεται στην πράξη, αν οι λόγοι που οδήγησαν στην αναστολή εκλείψουν. Ως προς το σημείο αυτό, η τροποποίηση ευθυγραμμίζει τη διατύπωση της συμφωνίας με την Ομοσπονδιακή Δημοκρατία της Βραζιλίας για την απαλλαγή από την υποχρέωση θεώρησης βραχείας διαμονής για τους κατόχους κοινών διαβατηρίων με εκείνη όλων των άλλων συμφωνιών απαλλαγής από την υποχρέωση θεώρησης που υπογράφηκαν από την Ένωση το 2015 και το 2016. Στις 14 Ιουνίου 2016, η Ομάδα «Θεωρήσεις» κλήθηκε να γνωμοδοτήσει σχετικά με την εν λόγω τροποποίηση και κανένα κράτος μέλος δεν διατύπωσε αντιρρήσεις.
 γ. Κοινές δηλώσεις
 Στη συμφωνία επισυνάπτονται δύο κοινές δηλώσεις:
 - Για την ερμηνεία των 90 ημερών εντός οιασδήποτε περιόδου 180 ημερών και·
 - Σχετικά με την Ισλανδία, τη Νορβηγία, την Ελβετία και το Λιχτενστάιν.
 ε. Έναρξη ισχύος
 Η συμφωνία θα αρχίσει να ισχύει την πρώτη ημέρα του 6ου μήνα που έπεται της ημερομηνίας κατά την οποία το τελευταίο συμβαλλόμενο μέρος κοινοποιεί στο άλλο ότι έχουν ολοκληρωθεί οι διαδικασίες επικύρωσης. Προκειμένου να κατοχυρωθεί η ασφάλεια δικαίου και


text:
να δοθεί στους ταξιδιώτες η δυνατότητα να κατανοούν τη νομοθεσία και να συμμορφώνονται με αυτήν, είναι αναγκαία μια επαρκής μεταβατική περίοδος. Μόλις ολοκληρωθεί η επικύρωση της συμφωνίας, η εξάμηνη περίοδος θα επιτρέψει στους ταξιδιώτες να ολοκληρώσουν διαστήματα βραχείας διαμονής που εξακολουθούν να υπολογίζονται πλήρως με τον παλαιό ορισμό, πριν από την έναρξη ισχύος του νέου ορισμού για τη βραχεία διαμονή και της περιόδου αναφοράς 180 ημερών με αναδρομή στο παρελθόν.
 Όλες οι υπόλοιπες διατάξεις της ισχύουσας συμφωνίας μεταξύ της Ευρωπαϊκής Ένωσης και της Ομοσπονδιακής Δημοκρατίας της Βραζιλίας για την απαλλαγή από την υποχρέωση θεώρησης βραχείας διαμονής για τους κατόχους κοινών διαβατηρίων, δεν επηρεάζονται από την τροποποιητική συμφωνία, συμπεριλαμβανομένου του εδαφικού πεδίου εφαρμογής.
 6.ΣΥΜΠΕΡΑΣΜΑ
 Με βάση τα προαναφερθέντα αποτελέσματα, η Επιτροπή προτείνει στο Συμβούλιο να εγκρίνει, αφού εξασφαλίσει την έγκριση του Ευρωπαϊκού Κοινοβουλίου, τη συμφωνία μεταξύ της Ευρωπαϊκής Ένωσης και της Ομοσπονδιακής Δημοκρατίας της Βραζιλίας για την τροποποίηση της συμφωνίας μεταξύ της Ευρωπαϊκής Ένωσης και της Ομοσπονδιακής Δημοκρατίας της Βραζιλίας για την απαλλαγή από την υποχρέωση θεώρησης βραχείας διαμονής για τους κατόχους κοινών διαβατηρίων.
 2018/0084 (NLE)
 Πρόταση
 ΑΠΟΦΑΣΗ ΤΟΥ ΣΥΜΒΟΥΛΙΟΥ
 για τη σύναψη της συμφωνίας μεταξύ της Ευρωπαϊκής Ένωσης και της Ομοσπονδιακής Δημοκρατίας της Βραζιλίας για την τροποποίηση της συμφωνίας μεταξύ της Ευρωπαϊκής Ένωσης και της Ομοσπονδιακής Δημοκρατίας της Βραζιλίας για την απαλλαγή από την υποχρέωση θεώρησης βραχείας διαμονής για τους κατόχους κοινών διαβατηρίων
 ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
 Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 77 παράγραφος 2 στοιχείο α), σε συνδυασμό με το άρθρο 218 παράγραφος 6 δεύτερο εδάφιο στοιχείο α) σημείο v),
 Έχοντας υπόψη την πρόταση της Ευρωπαϊκής Επιτροπής,
 Έχοντας υπόψη την έγκριση του Ευρωπαϊκού Κοινοβουλίου
 17
 ,
 Εκτιμώντας τα ακόλουθα:
 (1)Σύμφωνα με την απόφαση (ΕΕ) XXX/[...] του Συμβουλίου, η συμφωνία με την Ομοσπονδιακή Δημοκρατία της Βραζιλίας για την τροποποίηση της συμφωνίας μεταξύ της Ευρωπαϊκής Ένωσης και της Ομοσπονδιακής Δημοκρατίας της Βραζιλίας για την απαλλαγή από την υποχρέωση θεώρησης βραχείας διαμονής για τους κατόχους κοινών διαβατηρίων («η συμφωνία») υπεγράφη στις [...].
 (2)Η παρούσα απόφαση αποτελεί ανάπτυξη των διατάξεων του κεκτημένου του Σένγκεν, στις οποίες δεν συμμετέχει το Ηνωμένο Βασίλειο, σύμφωνα με την απόφαση 2000/365/ΕΚ του Συμβουλίου
 18
 · συνεπώς, το Ηνωμένο Βασίλειο δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της.
 (3)Η παρούσα απόφαση αποτελεί ανάπτυξη των διατάξεων του κεκτημένου του Σένγκεν, στις οποίες δεν συμμετέχει η Ιρλανδία, σύμφωνα με την απόφαση 2002/192/ΕΚ του Συμβουλίου
 19
 · ως εκ τούτου, η Ιρλανδία δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της.
 (4)Η συμφωνία θα πρέπει να εγκριθεί εξ ονόματος της Ευρωπαϊκής Ένωσης,
 ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
 Άρθρο 1
 Η συμφωνία μεταξύ της Ευρωπαϊκής Ένωσης και της Ομοσπονδιακής Δημοκρατίας της Βραζιλίας για την τροποποίηση της συμφωνίας μεταξύ της Ευρωπαϊκής Ένωσης και της Ομοσπονδιακής Δημοκρατίας της Βραζιλίας για την απαλλαγή από την υποχρέωση θεώρησης βραχείας διαμονής για τους κατόχους κοινών διαβατηρίων (η «συμφωνία») εγκρίνεται εξ ονόματος της Ένωσης.
 Το κείμενο της συμφωνίας επισυνάπτεται στην παρούσα απόφαση.
 Άρθρο


text:
2
 Ο Πρόεδρος του Συμβουλίου ορίζει το πρόσωπο που θα είναι αρμόδιο να προβεί, εξ ονόματος της
 Ευρωπαϊκής Ένωσης, στην κοινοποίηση που προβλέπεται στο άρθρο 2 της συμφωνίας.
 Άρθρο 3
 Η παρούσα απόφαση αρχίζει να ισχύει την εικοστή ημέρα από την έκδοσή της
 20
 .
 Βρυξέλλες,
 Για το Συμβούλιο
 Ο Πρόεδρος
 (1)
 ΕΕ L 182 της 29.6.2013, σ. 1.
 (2)
 ΕΕ L 239 της 22.9.2000, σ. 19.
 (3)
 ΕΕ L 105 της 13.4.2006, σ. 1.
 (4)
 ΕΕ L 243 της 15.9.2009, σ. 1.
 (5)
 ΕΕ L 81 της 21.3.2001, σ. 1.
 (6)
 ΕΕ L 169 της 30.6.2009, σ. 1.
 (7)
 ΕΕ L 169 της 30.6.2009, σ. 23.
 (8)
 ΕΕ L 169 της 30.6.2009, σ. 9.
 (9)
 Με τη Βραζιλία η ΕΕ έχει συνάψει δύο συμφωνίες. Μία για τους κατόχους κοινών διαβατηρίων (ΕΕ L 255 της 21.9.2012, σ. 4) και μία χωριστή για τους κατόχους διπλωματικών, υπηρεσιακών και επίσημων διαβατηρίων (ΕΕ L 66 της 12.3.2011, σ. 2).
 (10)
 ΕΕ L 169 της 30.6.2009, σ. 16.
 (11)
 ΕΕ L 169 της 30.6.2009, σ. 37.
 (12)
 ΕΕ L 169 της 30.6.2009, σ. 30.
 (13)
 Πβλ. «Σκοπός» και «Διάρκεια διαμονής» στις συμφωνίες.
 (14)
 COM(2014) 468 final.
 (15)
 Απόφαση του Συμβουλίου με την οποία εξουσιοδοτείται η Επιτροπή να αρχίσει διαπραγματεύσεις για την τροποποίηση των συμφωνιών απαλλαγής από την υποχρέωση θεώρησης για βραχεία διαμονή που έχουν συναφθεί μεταξύ της Ευρωπαϊκής Ένωσης/Κοινότητας και της Αντίγκουα και Μπαρμπούντα, της Κοινοπολιτείας των Μπαχαμών, των Μπαρμπάντος, της Ομοσπονδιακής Δημοκρατίας της Βραζιλίας, της Δημοκρατίας του Μαυρίκιου, της Ομοσπονδίας Αγίου Χριστοφόρου και Νέβις και της Δημοκρατίας των Σεϋχελλών, που εγκρίθηκε από το Συμβούλιο στις 9.10.2014.
 (16)
 COM(2016) 194 final.
 (17)
 Η έγκριση δόθηκε στις [...]
 (18)
 Απόφαση 2000/365/ΕΚ του Συμβουλίου, της 29ης Μαΐου 2000, σχετικά με το αίτημα του Ηνωμένου Βασιλείου της Μεγάλης Βρετανίας και Βορείου Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν, ΕΕ L 131 της 1.6.2000, σ. 43.
 (19)
 Απόφαση 2002/192/ΕΚ του Συμβουλίου, της 28ης Φεβρουαρίου 2002, σχετικά με το αίτημα της Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν, ΕΕ L 64 της 7.3.2002, σ. 20.
 (20)
 Η ημερομηνία έναρξης ισχύος της συμφωνίας δημοσιεύεται στην Επίσημη Εφημερίδα της Ευρωπαϊκής Ένωσης από τη Γενική Γραμματεία του Συμβουλίου.
 ---documentbreak---
 ΕΥΡΩΠΑΪΚΗ ΕΠΙΤΡΟΠΗ
 Βρυξέλλες,11.4.2018
 COM(2018) 175 final
 ΠΑΡΑΡΤΗΜΑ
 στην
 Πρόταση Απόφασης του Συμβουλίου
 για τη σύναψη της συμφωνίας μεταξύ της Ευρωπαϊκής Ένωσης και της Ομοσπονδιακής Δημοκρατίας της Βραζιλίας για την τροποποίηση της συμφωνίας μεταξύ της Ευρωπαϊκής Ένωσης και της Ομοσπονδιακής Δημοκρατίας της Βραζιλίας για την απαλλαγή από την υποχρέωση θεώρησης βραχείας διαμονής για τους κατόχους κοινών διαβατηρίων
 ΠΑΡΑΡΤΗΜΑ
 Πρόταση απόφασης του Συμβουλίου
 για τη σύναψη της συμφωνίας μεταξύ της Ευρωπαϊκής Ένωσης και της Ομοσπονδιακής Δημοκρατίας της Βραζιλίας για την τροποποίηση της συμφωνίας μεταξύ της Ευρωπαϊκής Ένωσης και της Ομοσπονδιακής Δημοκρατίας της Βραζιλίας για την απαλλαγή από την υποχρέωση θεώρησης βραχείας διαμονής για τους κατόχους κοινών διαβατηρίων
 ΣΥΜΦΩΝΙΑ
 μεταξύ της Ευρωπαϊκής Ένωσης και της Ομοσπονδιακής Δημοκρατίας της Βραζιλίας για την τροποποίηση της συμφωνίας μεταξύ της Ευρωπαϊκής Ένωσης και της Ομοσπονδιακής Δημοκρατίας της Βραζιλίας για την


text:
απαλλαγή από την υποχρέωση θεώρησης βραχείας διαμονής για τους κατόχους κοινών διαβατηρίων
 Η ΕΥΡΩΠΑΪΚΗ ΕΝΩΣΗ,
 αφενός, και
 Η ΟΜΟΣΠΟΝΔΙΑΚΗ ΔΗΜΟΚΡΑΤΙΑ ΤΗΣ ΒΡΑΖΙΛΙΑΣ (εφεξής αναφερόμενη ως «Βραζιλία»),
 αφετέρου,
 καλούμενες εφεξής από κοινού «τα συμβαλλόμενα μέρη»,
 ΕΧΟΝΤΑΣ ΥΠΟΨΗ τη συμφωνία μεταξύ της Ευρωπαϊκής Ένωσης και της Ομοσπονδιακής Δημοκρατίας της Βραζιλίας για την απαλλαγή από την υποχρέωση θεώρησης για βραχεία διαμονή (εφεξής καλούμενη «η συμφωνία») η οποία άρχισε να ισχύει την 1η Οκτωβρίου 2012,
 ΕΠΙΒΕΒΑΙΩΝΟΝΤΑΣ ΕΚ ΝΕΟΥ τη σημασία που έχει η διευκόλυνση των διαπροσωπικών επαφών,
 ΣΗΜΕΙΩΝΟΝΤΑΣ ότι η συμφωνία εφαρμόζεται για την ικανοποίηση των πολιτών των συμβαλλόμενων μερών,
 ΛΑΜΒΑΝΟΝΤΑΣ ΥΠΟΨΗ ότι ο ορισμός της βραχείας διαμονής που προβλέπεται από τη συμφωνία (τρεις μήνες ανά εξάμηνο από την ημερομηνία της πρώτης εισόδου) δεν είναι αρκετά ακριβής και ιδίως η έννοια της «ημερομηνίας της πρώτης εισόδου» μπορεί να οδηγήσει σε αβεβαιότητες και ερωτήματα,
 ΕΧΟΝΤΑΣ ΚΑΤΑ ΝΟΥ ότι ο κανονισμός (ΕΕ) αριθ. 610/2013, της 26ης Ιουνίου 2013, θέσπισε οριζόντιες αλλαγές στο «εσωτερικό» κεκτημένο της Ένωσης για τις θεωρήσεις και τα σύνορα και όρισε ως βραχεία διαμονή «τις 90 ημέρες εντός οιασδήποτε περιόδου 180 ημερών»,
 ΛΑΜΒΑΝΟΝΤΑΣ ΥΠΟΨΗ ότι για το σύστημα εισόδου/εξόδου που θα δημιουργηθεί από την Ευρωπαϊκή Ένωση απαιτείται η χρήση ενιαίου και σαφούς ορισμού της βραχείας διαμονής ο οποίος θα ισχύει για όλους τους υπηκόους τρίτων χωρών,
 ΕΠΙΘΥΜΩΝΤΑΣ να εξασφαλίσουν την ομαλή ροή των ταξιδιωτών στα σημεία διέλευσης των συνόρων των συμβαλλόμενων μερών,
 ΛΑΜΒΑΝΟΝΤΑΣ ΥΠΟΨΗ το πρωτόκολλο για τη θέση του Ηνωμένου Βασιλείου και της Ιρλανδίας όσον αφορά τον χώρο ελευθερίας, ασφάλειας και δικαιοσύνης και το πρωτόκολλο για το κεκτημένο Σένγκεν που ενσωματώνεται στο πλαίσιο της Ευρωπαϊκής Ένωσης, τα οποία έχουν προσαρτηθεί στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, και επιβεβαιώνοντας ότι οι διατάξεις της παρούσας συμφωνίας δεν εφαρμόζονται στο Ηνωμένο Βασίλειο και στην Ιρλανδία,
 ΣΥΜΦΩΝΗΣΑΝ ΣΤΑ ΕΞΗΣ:
 Άρθρο 1
 Η συμφωνία τροποποιείται σύμφωνα με τις διατάξεις του παρόντος άρθρου:
 (1)Στο άρθρο 1, η φράση «τους τρεις μήνες κατά τη διάρκεια χρονικής περιόδου έξι μηνών» αντικαθίσταται από τη φράση «τις 90 ημέρες εντός οιασδήποτε περιόδου 180 ημερών».
 (2)Το άρθρο 5 παράγραφος 1 αντικαθίσταται από το ακόλουθο κείμενο:
 «Για τους σκοπούς της παρούσας συμφωνίας, οι πολίτες της Ένωσης μπορούν να μείνουν στο έδαφος της Βραζιλίας για χρονικό διάστημα που δεν υπερβαίνει τις 90 ημέρες εντός οιασδήποτε περιόδου 180 ημερών.»
 (3)Το άρθρο 5 παράγραφος 2 αντικαθίσταται από το ακόλουθο κείμενο:
 «Για τους σκοπούς της παρούσας συμφωνίας, οι πολίτες της Βραζιλίας μπορούν να μείνουν στο έδαφος των κρατών μελών που εφαρμόζουν πλήρως το κεκτημένο Σένγκεν για χρονικό διάστημα που δεν υπερβαίνει τις 90 ημέρες εντός οιασδήποτε περιόδου 180 ημερών. Το εν λόγω χρονικό διάστημα υπολογίζεται ανεξάρτητα από τυχόν διαμονή σε κράτος μέλος που δεν εφαρμόζει ακόμη πλήρως το κεκτημένο Σένγκεν.
 (4)Το άρθρο 5 παράγραφος 3 αντικαθίσταται από το ακόλουθο κείμενο:
 «Οι πολίτες της Βραζιλίας μπορούν να μείνουν για χρονικό διάστημα που δεν υπερβαίνει τις 90 ημέρες εντός οιασδήποτε περιόδου 180 ημερών στο έδαφος εκάστου κράτους μέλους που δεν εφαρμόζει ακόμη πλήρως το κεκτημένο Σένγκεν, ανεξάρτητα από την περίοδο διαμονής


text:
που υπολογίζεται για το έδαφος των κρατών μελών που εφαρμόζουν πλήρως το κεκτημένο Σένγκεν.»
 (5)Στο άρθρο 5 παράγραφος 4 οι όροι «τριών μηνών» αντικαθίστανται από τους όρους «90 ημερών».
 (6)Η τελευταία περίοδος του άρθρου 9 παράγραφος 4 αντικαθίσταται από την ακόλουθη περίοδο:
 «Το συμβαλλόμενο μέρος που έχει αναστείλει την εφαρμογή της παρούσας συμφωνίας ενημερώνει αμέσως το έτερο συμβαλλόμενο μέρος μόλις εκλείψουν οι λόγοι της αναστολής και προβαίνει σε άρση της αναστολής.»
 Άρθρο 2
 Η παρούσα συμφωνία επικυρώνεται ή εγκρίνεται από τα συμβαλλόμενα μέρη σύμφωνα με τις αντίστοιχες διαδικασίες τους και τίθεται σε ισχύ την πρώτη ημέρα του 6ου μήνα που έπεται της ημερομηνίας κατά την οποία το τελευταίο μέρος γνωστοποιεί στο έτερο μέρος την ολοκλήρωση των ανωτέρω διαδικασιών.
 Συντάχθηκε στ.. [...], στις [...] [...] του έτους δύο χιλιάδες δεκαεπτά, εις διπλούν, στην αγγλική, βουλγαρική, γαλλική, γερμανική, δανική, ελληνική, εσθονική, ισπανική, ιταλική, κροατική, λετονική, λιθουανική, μαλτέζικη, ολλανδική, ουγγρική, πολωνική, πορτογαλική, ρουμανική, σλοβακική, σλοβενική, σουηδική, τσεχική και φινλανδική γλώσσα, και όλα τα κείμενα αυτά είναι εξίσου αυθεντικά.
 Για την Ευρωπαϊκή Ένωση
 Για την Ομοσπονδιακή Δημοκρατία της Βραζιλίας
 ΚΟΙΝΗ ΔΗΛΩΣΗ ΣΧΕΤΙΚΑ ΜΕ ΤΗΝ ΙΣΛΑΝΔΙΑ, ΤΗ ΝΟΡΒΗΓΙΑ, ΤΗΝ ΕΛΒΕΤΙΑ ΚΑΙ ΤΟ ΛΙΧΤΕΝΣΤΑΪΝ
 Είναι ευκταίο οι αρχές της Νορβηγίας, της Ισλανδίας, της Ελβετίας και του Λιχτενστάιν, αφενός, και της Βραζιλίας αφετέρου, να τροποποιήσουν, αμελλητί, τις υφιστάμενες διμερείς συμφωνίες σχετικά με την απαλλαγή από την υποχρέωση θεώρησης για βραχεία διαμονή σύμφωνα με τους όρους της παρούσας συμφωνίας.
 ΚΟΙΝΗ ΔΗΛΩΣΗ ΓΙΑ ΤΗΝ ΕΡΜΗΝΕΙΑ ΤΩΝ 90 ΗΜΕΡΩΝ ΕΝΤΟΣ ΟΙΑΣΔΗΠΟΤΕ ΠΕΡΙΟΔΟΥ 180 ΗΜΕΡΩΝ
 Τα συμβαλλόμενα μέρη συμφωνούν ότι το χρονικό διάστημα που δεν υπερβαίνει τις 90 ημέρες εντός οιασδήποτε περιόδου 180 ημερών, που προβλέπεται στο άρθρο 5 της συμφωνίας, αντιστοιχεί είτε σε επίσκεψη διαρκείας είτε σε περισσότερες διαδοχικές επισκέψεις, η διάρκεια των οποίων δεν υπερβαίνει συνολικά τις 90 ημέρες εντός οιασδήποτε περιόδου 180 ημερών.
 Η έννοια του «οιασδήποτε» συνεπάγεται την εφαρμογή κυλιόμενης περιόδου αναφοράς 180 ημερών, με αναδρομή στο παρελθόν και υπολογισμό κάθε ημέρας διαμονής που καλύπτεται από την τελευταία περίοδο 180 ημερών, προκειμένου να εξακριβωθεί αν εξακολουθεί να πληρούται η απαίτηση των 90 ημερών εντός οιασδήποτε περιόδου 180 ημερών. Μεταξύ άλλων, αυτό σημαίνει ότι απουσία για αδιάλειπτη περίοδο 90 ημερών επιτρέπει νέα διαμονή έως 90 ημέρες.
 ________


text:
 Avis juridique important
 |
 52004PC0192
 Πρόταση κανονισμού (ΕΚ/Ευρατόμ) του Συμβουλίου για τον καθορισμό των διορθωτικών συντελεστών που εφαρμόζονται από την [1η Μαΐου 2004] στις συντάξεις των υπαλλήλων και του λοιπού προσωπικού των Ευρωπαϊκών Κοινοτήτων /* COM/2004/0192 τελικό */
 Πρόταση ΚΑΝΟΝΙΣΜΟΥ (ΕΚ/Ευρατόμ) ΤΟΥ ΣΥΜΒΟΥΛΙΟΥ για τον καθορισμό των διορθωτικών συντελεστών που εφαρμόζονται από την [1η Μαΐου 2004] στις συντάξεις των υπαλλήλων και του λοιπού προσωπικού των Ευρωπαϊκών Κοινοτήτων(υποβληθείσα από την Επιτροπή)ΑΙΤΙΟΛΟΓΙΚΗ ΕΚΘΕΣΗ1. ΠροοίμιοΤο Συμβούλιο, με την απόφασή του της xxx για την τροποποίηση του κανονισμού υπηρεσιακής κατάστασης, αποφάσισε την κατάργηση των διορθωτικών συντελεστών για τα συνταξιοδοτικά δικαιώματα που θα αποκτηθούν από την [1η Μαΐου 2004] και την προστασία των δικαιωμάτων που αποκτήθηκαν πριν από την ημερομηνία αυτή, με τη μεταβατική εφαρμογή ειδικών διορθωτικών συντελεστών στις συντάξεις.Σύμφωνα με τις διατάξεις του άρθρου 20 του παραρτήματος XIII και του άρθρου 3 του παραρτήματος XI του κανονισμού υπηρεσιακής κατάστασης, το Συμβούλιο καθορίζει τους διορθωτικούς συντελεστές που εφαρμόζονται στα δικαιώματα των συνταξιούχων των Κοινοτήτων που αποκτήθηκαν πριν από την [1η Μαΐου 2004].Σύμφωνα με τις διατάξεις του άρθρου 3 του παραρτήματος XI του κανονισμού υπηρεσιακής κατάστασης, δεν εφαρμόζεται διορθωτικός συντελεστής στο Βέλγιο και στο Λουξεμβούργο.2. Διορθωτικοι Συντελεστεσ που υπογιστηκαν για τους συνταξιουχουσΣύμφωνα με τις διατάξεις του άρθρου 1 παράγραφος 3 στοιχείο α), εδάφιο 2 του παραρτήματος XI του κανονισμού υπηρεσιακής κατάστασης, η Eurostat υπολόγισε τις οικονομικές ισοτιμίες που καθορίζουν την αντιστοιχία αγοραστικής δύναμης την 1η Ιουλίου 2003 μεταξύ των συνταξιούχων των Ευρωπαϊκών Κοινοτήτων που πληρώνονται στα κράτη μέλη και εκείνων που πληρώνονται στη χώρα αναφοράς, το Βέλγιο.Οι διορθωτικοί συντελεστές στις διάφορες χώρες καθορίζονται άμεσα από το λόγο μεταξύ αυτών των οικονομικών ισοτιμιών και των τιμών μετατροπής την 1η Ιουλίου 2003.Σύμφωνα με τις διατάξεις του άρθρου 17 του παραρτήματος VII του κανονισμού υπηρεσιακής κατάστασης, αυτοί οι συντελεστές εφαρμόζονται άμεσα στις μεταφορές από υπαλλήλους και από το λοιπό προσωπικό από την [1η Μαΐου 2004].Οι οικονομικές ισοτιμίες, οι τιμές μετατροπής και οι διορθωτικοί συντελεστές που έχουν υπολογιστεί για τις συντάξεις εμφαίνονται στον κατωτέρω πίνακα A.>ΑΝΑΦΟΡΑ ΣΕ ΓΡΑΦΗΚΟ>3. διορθωτικοι συντελεστεσ που εφαρμοζονται στους συνταξιουχουσ Σύμφωνα με τις διατάξεις του άρθρου 20 παράγραφος 2 του παραρτήματος XIII του κανονισμού υπηρεσιακής κατάστασης, οι διορθωτικοί συντελεστές που εφαρμόζονται στις συντάξεις είναι το αποτέλεσμα της στάθμισης κατά 80% των διορθωτικών συντελεστών που αναφέρονται στην πρώτη περίπτωση της παραγράφου 5 του άρθρου 3 του παραρτήματος XI του κανονισμού υπηρεσιακής κατάστασης (που εφαρμόζονται στους υπαλλήλους), και της στάθμισης κατά 20% των διορθωτικών συντελεστών που αναφέρονται στη δεύτερη περίπτωση της ίδιας παραγράφου (που εφαρμόζονται στις συντάξεις).Οι διορθωτικοί συντελεστές που εφαρμόζονται στις συντάξεις στις διάφορες χώρες εμφαίνονται στον κατωτέρω πίνακα B.>ΑΝΑΦΟΡΑ ΣΕ ΓΡΑΦΗΚΟ>Πρόταση ΚΑΝΟΝΙΣΜΟΥ (ΕΚ/Ευρατόμ) ΤΟΥ ΣΥΜΒΟΥΛΙΟΥ για τον καθορισμό των διορθωτικών συντελεστών που εφαρμόζονται από την [1η Μαΐου 2004] στις συντάξεις των υπαλλήλων και του λοιπού προσωπικού των Ευρωπαϊκών Κοινοτήτων ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη: τη συνθήκη για την ίδρυση της Ευρωπαϊκής Κοινότητας,το πρωτόκολλο περί προνομίων και ασυλιών των Ευρωπαϊκών Κοινοτήτων, και ιδίως το άρθρο 13,τον κανονισμό υπηρεσιακής κατάστασης των υπαλλήλων των Ευρωπαϊκών Κοινοτήτων και τον καθεστώς που εφαρμόζεται επί του λοιπού προσωπικό των Κοινοτήτων,


text: που ορίστηκαν με τον κανονισμό (ΕΟΚ,Ευρατόμ, ΕΚΑΧ) αριθ. 259/68 [1] και τροποποιήθηκαν την τελευταία φορά από τον κανονισμό (Ευρατόμ, ΕΚ) αριθ. ... [2], και ιδίως τα άρθρα 63, 64, 65, 65α, 82 και τα παραρτήματα ΧΙ και ΧΙΙΙ του εν λόγω κανονισμού υπηρεσιακής κατάστασης, καθώς και το άρθρο 20 πρώτη παράγραφος και το άρθρο 64 του εν λόγω καθεστώτος,[1] ΕΕ L 56 της 4.3.1968, σ.1.[2] ΕΕ ... της ..., σ.1την πρόταση της Επιτροπής,Εκτιμώντας τα εξής:(1) Η εφαρμογή του άρθρου 20 παράγραφος 1 του παραρτήματος XIII τον κανονισμό υπηρεσιακής κατάστασης απαιτεί τον καθορισμό διορθωτικών συντελεστών για τις συντάξεις που καταβάλλονται στα κράτη μέλη.(2) Αυτοί οι διορθωτικοί συντελεστές εφαρμόζονται άμεσα στις μεταφορές που αναφέρονται στο άρθρο 17 του παραρτήματος VII.(3) Η εφαρμογή του άρθρου 20 παράγραφος 2 του παραρτήματος XIII απαιτεί σταθμισμένο μέσο όρο αποτελούμενο κατά 20% από αυτούς τους συντελεστές και κατά 80% από τους συντελεστές που εφαρμόζονται στις αποδοχές οι οποίες καταβάλλονται στους υπαλλήλους στα κράτη μέλη [στις πρωτεύουσες των κρατών μελών],ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:Άρθρο 11. Με ισχύ από την [1η Μαΐου 2004], οι διορθωτικοί συντελεστές που εφαρμόζονται, δυνάμει του άρθρου 17 παράγραφος 3 του παραρτήματος VII, στις μεταφορές από υπαλλήλους και από το λοιπό προσωπικό σε μία από τις ακόλουθες χώρες, ορίζονται ως εξής :>ΑΝΑΦΟΡΑ ΣΕ ΓΡΑΦΗΚΟ>2. Με ισχύ από την [1η Μαΐου 2004], οι διορθωτικοί συντελεστές που εφαρμόζονται, δυνάμει του άρθρου 20 παράγραφος 2 του παραρτήματος XIII του κανονισμού υπηρεσιακής κατάστασης, ορίζονται ως εξής :>ΑΝΑΦΟΡΑ ΣΕ ΓΡΑΦΗΚΟ>Άρθρο 2Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα των Ευρωπαϊκών Κοινοτήτων.Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.Βρυξέλλες, Για το Συμβούλιο Ο Πρόεδρος>ΘΕΣΗ ΠIΝΑΚΑ>


text:
ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ
 Κ0Μ(91) 197 τελικό
 Βρυξέλλες, 24 Μαΐου 1991
 Πρόταση
 KANQNI^MQY (EQK) TOY SYMPQYAIQY
 για τον καθορισμό, για την περίοδο από 27ης Μαΐου μέχρι 16ης Ιουνίου 1991,
 της τιμής στόχου στον τομέα των αποξηραμένων ζωοτροφών
 (υποβληθείσα από την Επιτροπή)
 ---pagebreak--- ---pagebreak--- Αιτιολογική έκθεση
 Δεδομένου ότι το Συμβούλιο δεν αποφάσισε ακόμη επί των τιμών των γεωργικών
 προϊόντων και ορισμένων συναφών μέτρων για την περίοδο 1991/92, η Επιτροπή
 προτείνει στο Συμβούλιο να αποφασίσει, για την περίοδο από 27 Μαΐου έως
 16 Ιουνίου 1991, επί :
 της παρατάσεως των περιόδων εμπορίας για τους τομείς του γάλακτος και του
 βοείου κρέατος,
 του προσωρινού καθορισμού των τιμών αγοράς και βάσης για τα κουνουπίδια, τα
 ροδάκινα, τα νεκταρίνια, τα βερύκοκα, τα λεμόνια και τις τομάτες καθώς και
 της τιμής στόχου για τις αποξηραμένες ζωοτροφές σύμφωνα με τις προτάσεις
 της Επιτροπής.
 Οι κανονισμοί αυτοί πρέπει να αρχίσουν να ισχύουν από τις 27 Μαΐου 1991 για να
 αποφευχθεί νομικό κενό.
 L
 ---pagebreak--- ΠΡΟΤΑΣΗ
 ΚΑΝΟΝΙΣΜΟΣ (ΕΟΚ) αριθ. /91 ΤΟΥ ΣΥΜΒΟΥΛΙΟΥ
 της
 για τον καθορισμό, για την περίοδο από 27ης Μαΐου μέχρι 16ης Ιουνίου 1991,
 της τιμής στόχου στον τομέα των αποξηραμένων ζωοτροφών
 ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
 Έχοντας υπόψη :
 τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το
 άρθρο 43,
 την πράξη προσχώρησης της Ισπανίας και της Πορτογαλίας και ιδίως το άρθρο 89
 παράγραφος 1,
 την πρόταση της Επιτροπής,
 τη γνώμη του Ευρωπαϊκού Κοινοβουλίου*1)
 Εκτιμώντας :
 ότι, σύμφωνα με το άρθρο 4 του κανονισμού (ΕΟΚ) αριθ. 1117/78, του Συμβουλίου
 της 28ης Μάιου 1978, περί κοινής οργανώσεως της αγοράς στον τομέα των
 αποξηραμένων ζωοτροφών*2^, όπως τροποποιήθηκε τελευταία από τον κανονισμό (ΕΟΚ)
 αριθ. 2275/89(3), πρέπει να καθοριστεί τιμή στόχου για ορισμένα προϊόντα του
 τομέα των αποξηραμένων ζωοτροφών· ότι η εν λόγω τιμή στόχου πρέπει να αναφέρεται
 σε έναν αντιπροσωπευτικό ποιοτικό τύπο·
 (1) Γνώμη που διατυπώθηκε στις 16 Μαΐου 1991
 (2) ΕΕ αριθ. L 142 της 30.05.1978, σ. 1
 (3) ΕΕ αριθ. L 218 της 24. 7.1989, σ. 1
 ---pagebreak--- ότι, σύμφωνα με το άρθρο 5 παράγραφος 2 του κανονισμού (ΕΟΚ) αριθ. 1117/78, η
 συμπληρωματική ενίσχυση που προβλέπεται στην παράγραφο 1 του ίδιου άρθρου πρέπει
 να είναι ίση με ποσοστό της διαφοράς μεταξύ της τιμής στόχου και της μέσης τιμής
 της διεθνούς αγοράς των εν λόγω προϊόντων· ότι πρέπει, λαμβανομένων υπόψη των
 χαρακτηριστικών της εν λόγω αγοράς, να καθοριστεί το ποσοστό αυτό σε 80 %·
 ότι η εφαρμογή του άρθρου 68 της πράξης προσχώρησης, οδήγησε, στην Ισπανία, σε
 επίπεδο τιμών διαφορετικό από εκείνο των κοινών τιμών· ότι, σε εφαρμογή του
 άρθρου 70 παράγραφος 1 της πράξης προσχώρησης, πρέπει να γίνει προσέγγιση της
 ισπανικής τιμής με τις κοινές τιμές, κάθε χρόνο κατά την έναρξη της περιόδου
 εμπορίας· ότι τα κριτήρια που προβλέπονται για την προσέγγιση αυτή οδηγούν στον
 καθορισμό τής ισπανικής τιμής στο επίπεδο που αναφέρεται κατωτέρω·
 ότι εκρίθη αναγκαίο να επανεξεταστεί το σύνολο των προβλημάτων που συνδέονται με
 τον καθορισμό των τιμών για την περίοδο εμπορίας 1991/92, γεγονός που προκαλεί
 καθυστέρηση στον καθορισμό αυτών των τιμών· ότι είναι, ως εκ τούτου, αναγκαίο να
 καθορισθεί προσωρινά η


text:
τιμή στόχου στον τομέα των αποξηραμένων ζωοτροφών για την
 περίοδο από 27ης Μαΐου μέχρι 16ης Ιουνίου 1991,
 ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ :
 Άρθρο Ι
 Κατά παρέκκλιση από το άρθρο 4 παράγραφος 2 του κανονισμού (ΕΟΚ) αριθ. 1117/78,
 η τιμή στόχου για τα προϊόντα που αναφέρονται στο άρθρο 1 στοιχείο β) πρώτη και
 τρίτη περίπτωση του εν λόγω κανονισμού καθορίζεται προσωρινά για την περίοδο από
 27ης Μαΐου μέχρι 16ης Ιουνίου 1991 σε :
 174,30 ECU/τ για την Ισπανία,
 178,61 ECU/τ για τα άλλα κράτη μέλη.
 Η τιμή αυτή αναφέρεται σε προϊόν :
 περιεκτικότητας σε υγρασία 11 %,
 περιεκτικότητας σε ολικές ακατέργαστες πρωτεΐνες σε σχέση με την ξηρά ύλη
 18 %.
 ---pagebreak--- Από 27ης Μαΐου μέχρι 16ης Ιουνίου 1991, το ποσοστό που πρέπει να ληφθεί υπόψη
 για τον υπολογισμό της συμπληρωματικής ενίσχυσης που προβλέπεται στο άρθρο 5 του
 κανονισμού (ΕΟΚ) αριθ. 1117/78 καθορίζεται σε 80 % για τα προϊόντα που
 αναφέρονται στο άρθρο 1 στοιχείο β) πρώτη και τρίτη περίπτωση και στοιχείο γ)
 του εν λόγω κανονισμού.
 0 παρών κανονισμός αρχίζει να ισχύει την ημέρα της δημοσιεύσεως του στην Επίσημη
 Εφημερίδα των Ευρωπαϊκών Κοινοτήτων.
 Εφαρμόζεται από την 27η Μαΐου 1991.
 0 παρών κανονισμός είναι δεσμευτικός ως προς όλα τα μέρη του και ισχύει άμεσα σε
 κάθε κράτος μέλος.
 Βρυξέλλες, Για το Συμβούλιο
 0 Πρόεδρος
 ---pagebreak--- ---pagebreak--- ISSN 0254-1483
 COM(91) 197 τελικό
 ΕΓΓΡΑΦΑ
 GR 03
 Apia, καταλόγου : CB-CO-91-230-GR-C
 ISBN 92-77-72792-6
 Υπηρεσία EÏHOTÎUÎOY Εκδόσεων των Ευρωπαϊκών Κοινοτήτων
 L-2985 Luxembourg


text:
 ΕΥΡΩΠΑΪΚΗ ΕΠΙΤΡΟΠΗ
 Βρυξέλλες, 8.12.2021
 COM(2021) 772 final
 2021/0404(NLE)
 Πρόταση
 ΑΠΟΦΑΣΗ ΤΟΥ ΣΥΜΒΟΥΛΙΟΥ
 σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της Μεικτής Επιτροπής που έχει συσταθεί με τη συμφωνία ΕΟΧ, όσον αφορά την τροποποίηση του πρωτοκόλλου 4 της εν λόγω συμφωνίας σχετικά με τους κανόνες καταγωγής
 (Κείμενο που παρουσιάζει ενδιαφέρον για τον ΕΟΧ)
 ΑΙΤΙΟΛΟΓΙΚΗ ΕΚΘΕΣΗ
 1.Αντικειμενο της προτασης
 Η παρούσα πρόταση αφορά την απόφαση για τον καθορισμό της θέσης που πρέπει να ληφθεί εξ ονόματος της Ένωσης, στο πλαίσιο της Μεικτής Επιτροπής της συμφωνίας ΕΟΧ, σε σχέση με την προβλεπόμενη έκδοση απόφασης για την τροποποίηση του πρωτοκόλλου 4 της συμφωνίας ΕΟΧ
 2.Πλαισιο της προτασης
 2.1.Συμφωνία για τον Ευρωπαϊκό Οικονομικό Χώρο (στο εξής: συμφωνία ΕΟΧ)
 Σκοπός της συμφωνίας ΕΟΧ
 1
 είναι να προωθήσει τη συνεχή και ισόρροπη ενίσχυση των εμπορικών και οικονομικών σχέσεων μεταξύ των συμβαλλόμενων μερών, με ίσους όρους ανταγωνισμού και με την τήρηση των ιδίων κανόνων, με σκοπό τη δημιουργία ομοιογενούς Ευρωπαϊκού Οικονομικού Χώρου, στο εξής: ΕΟΧ. Η συμφωνία τέθηκε σε ισχύ την 1η Ιανουαρίου 1994.
 2.2.Η Μεικτή Επιτροπή
 Η Μεικτή Επιτροπή, η οποία συγκροτήθηκε σύμφωνα με τις διατάξεις του άρθρου 92 της συμφωνίας ΕΟΧ, μπορεί να αποφασίσει να τροποποιήσει τις διατάξεις του πρωτοκόλλου 4 σχετικά με τους κανόνες καταγωγής. Η Μεικτή Επιτροπή συντίθεται από τους εκπροσώπους των συμβαλλόμενων μερών του ΕΟΧ. Η Μεικτή Επιτροπή λαμβάνει αποφάσεις και διατυπώνει συστάσεις κατόπιν κοινής συμφωνίας μεταξύ της Ευρωπαϊκής Ένωσης, αφενός, και των κρατών της ΕΖΕΣ, που εκφράζουν ενιαία άποψη, αφετέρου.
 2.3.Η προς έκδοση πράξη της Μεικτής Επιτροπής
 Κατά την επόμενη συνεδρίασή της ή μέσω ανταλλαγής επιστολών, η Μεικτή Επιτροπή πρόκειται να εκδώσει απόφαση σχετικά με την τροποποίηση των διατάξεων του πρωτοκόλλου 4 σχετικά με τους κανόνες καταγωγής (στο εξής: προς έκδοση πράξη).
 Σκοπός της προς έκδοση πράξης είναι η τροποποίηση των διατάξεων του πρωτοκόλλου 4 σχετικά με τους κανόνες καταγωγής.
 Η προς έκδοση πράξη θα καταστεί δεσμευτική για τα μέρη σύμφωνα με το άρθρο 103 παράγραφος 1 της συμφωνίας ΕΟΧ.
 3.Θέση που πρέπει να ληφθεί εξ ονόματος της Ενωσης
 Η περιφερειακή σύμβαση για πανευρωμεσογειακούς προτιμησιακούς κανόνες καταγωγής (στο εξής: σύμβαση) θεσπίζει διατάξεις σχετικά με την καταγωγή των προϊόντων που αποτελούν αντικείμενο εμπορίου στο πλαίσιο συναφών συμφωνιών που έχουν συναφθεί μεταξύ των συμβαλλόμενων μερών. Η ΕΕ, η Νορβηγία και το Λιχτενστάιν υπέγραψαν τη σύμβαση στις 15 Ιουνίου 2011 και η Ισλανδία υπέγραψε τη σύμβαση στις 30 Ιουνίου 2011.
 Η ΕΕ, η Νορβηγία, η Ισλανδία και το Λιχτενστάιν κατέθεσαν τα έγγραφα αποδοχής τους στον θεματοφύλακα της σύμβασης στις 26 Μαρτίου 2012, στις 9 Νοεμβρίου 2011, στις 12 Μαρτίου 2012 και στις 28 Νοεμβρίου 2011, αντίστοιχα. Κατά συνέπεια, κατ' εφαρμογή του άρθρου 10 παράγραφος 3 της σύμβασης, η σύμβαση τέθηκε σε ισχύ τόσο για την ΕΕ όσο και για την Ισλανδία την 1η Μαΐου 2012, και για τη Νορβηγία και το Λιχτενστάιν την 1η Ιανουαρίου 2012.
 Η διαδικασία τροποποίησης της σύμβασης, η οποία βρίσκεται σε εξέλιξη, οδήγησε σε ένα νέο σύνολο εκσυγχρονισμένων και πιο ευέλικτων κανόνων καταγωγής. Για την επίσημη τροποποίηση της σύμβασης απαιτείται ομόφωνη ψήφος


text:
των συμβαλλόμενων μερών. Το γεγονός ότι ορισμένα συμβαλλόμενα μέρη εξακολουθούν να προβάλλουν αντιρρήσεις ως προς την τροποποίηση ενέχει κίνδυνο καθυστέρησης της έγκρισής της. Επιπλέον, δεδομένου του αριθμού των συμβαλλόμενων μερών και των αντίστοιχων εσωτερικών τους διαδικασιών που απαιτούνται ώστε να είναι σε θέση να ψηφίσουν επί της επίσημης έγκρισης και να προετοιμάσουν την έναρξη ισχύος των τροποποιημένων κανόνων, δεν είναι δυνατόν να καθοριστεί σαφές χρονοδιάγραμμα για την εφαρμογή της τροποποιημένης σύμβασης.
 Σε αυτό το πλαίσιο, τα συμβαλλόμενα μέρη του ΕΟΧ έχουν ζητήσει να αρχίσουν να εφαρμόζουν το συντομότερο δυνατόν το τροποποιημένο σύνολο κανόνων εναλλακτικά προς τους ισχύοντες κανόνες της σύμβασης εν αναμονή της έκβασης της διαδικασίας τροποποίησης. Το αίτημα αυτό επεξηγείται κατωτέρω.
 Οι εν λόγω εναλλακτικοί κανόνες καταγωγής προορίζονται για προσωρινή εφαρμογή, σε προαιρετική και διμερή βάση, από τα συμβαλλόμενα μέρη του ΕΟΧ εν αναμονή της σύναψης και έναρξης ισχύος της τροποποιημένης σύμβασης. Σκοπός τους είναι να εφαρμοστούν εναλλακτικά προς τους κανόνες της σύμβασης, διότι οι κανόνες της σύμβασης έχουν καθοριστεί χωρίς να θίγουν τις αρχές που καθορίζονται στις συναφείς συμφωνίες και σε άλλες σχετικές διμερείς συμφωνίες μεταξύ των συμβαλλόμενων μερών. Συνεπώς, αυτοί οι κανόνες δεν θα είναι υποχρεωτικοί αλλά θα εφαρμόζονται προαιρετικά από οικονομικούς φορείς που επιθυμούν να χρησιμοποιήσουν προτιμήσεις που βασίζονται σε αυτούς αντί για προτιμήσεις βάσει της σύμβασης. Δεν προορίζονται να τροποποιήσουν τη σύμβαση, η οποία θα συνεχίσει να εφαρμόζεται μεταξύ των συμβαλλόμενων μερών, και δεν θα μεταβάλουν τα δικαιώματα και τις υποχρεώσεις των συμβαλλόμενων μερών βάσει της σύμβασης.
 Το προηγούμενο σχέδιο απόφασης της Μεικτής Επιτροπής του ΕΟΧ για την τροποποίηση του πρωτοκόλλου 4 της συμφωνίας ΕΟΧ, που εγκρίθηκε από το Συμβούλιο της ΕΕ στις 7 Δεκεμβρίου 2020, απορρίφθηκε από την πλευρά της ΕΖΕΣ κατά τη συνεδρίαση της Μεικτής Επιτροπής του ΕΟΧ στις 30 Ιουνίου 2021 λόγω μη συμμόρφωσης με τις διαδικασίες έγκρισης των κρατών ΕΖΕΣ, τον εσωτερικό κανονισμό της Μεικτής Επιτροπής του ΕΟΧ και ορισμένες προτάσεις τεχνικού χαρακτήρα όσον αφορά τη διατύπωση που περιλαμβάνονται στο κυρίως μέρος του παραρτήματος (προσάρτημα Α).
 Οι αλλαγές που προτείνονται από τα κράτη της ΕΖΕΣ σε σχέση με την απόφαση (άρθρο 2) θα πρέπει να γίνουν δεκτές από την ΕΕ, δεδομένου ότι αποτυπώνουν τις τρέχουσες διαδικασίες έγκρισης των τροποποιήσεων της συμφωνίας ΕΟΧ.
 Η αναδιατύπωση διαφόρων διατάξεων σχετικά με τους κανόνες καταγωγής στο προσάρτημα Α αποτελεί ευθυγράμμιση με την έννοια της «ενιαίας καταγωγής» που απορρέει από τη συμφωνία ΕΟΧ.
 Δεδομένου ότι η ΕΕ και τα κράτη της ΕΖΕΣ άρχισαν να εφαρμόζουν μεταξύ τους τους μεταβατικούς κανόνες από την 1η Σεπτεμβρίου 2021 (ΕΕ-Ισλανδία και ΕΕ-Νορβηγία), είναι σκόπιμο η παρούσα απόφαση να εφαρμοστεί αναδρομικά, από την 1η Σεπτεμβρίου 2021, ώστε να εξασφαλιστεί η συνέπεια στην εφαρμογή των κανόνων καταγωγής εντός του ΕΟΧ. Τούτο αποτυπώνεται στο άρθρο 4 του σχεδίου απόφασης της Μεικτής Επιτροπής του ΕΟΧ.
 Η θέση που πρέπει να ληφθεί από την ΕΕ στο πλαίσιο της Μεικτής Επιτροπής θα πρέπει να καθοριστεί από το Συμβούλιο.
 Οι προτεινόμενες τροποποιήσεις, στο μέτρο που αφορούν την ισχύουσα σύμβαση, είναι τεχνικής φύσεως και δεν θίγουν την ουσία του ισχύοντος πρωτοκόλλου σχετικά με τους κανόνες καταγωγής. Ως εκ


text:
τούτου, δεν απαιτείται να διενεργηθεί εκτίμηση επιπτώσεων.
 3.1.Λεπτομέρειες για τους εναλλακτικούς κανόνες καταγωγής
 Οι προτεινόμενες τροποποιήσεις, οι οποίες αφορούν τη θέσπιση του εναλλακτικού συνόλου κανόνων καταγωγής, προβλέπουν πρόσθετη ευελιξία και στοιχεία εκσυγχρονισμού, που έχουν ήδη συμφωνηθεί από την Ένωση στο πλαίσιο άλλων διμερών συμφωνιών (συνολική οικονομική και εμπορική συμφωνία μεταξύ της ΕΕ και του Καναδά, συμφωνία ελεύθερων συναλλαγών ΕΕ-Βιετνάμ, συμφωνία οικονομικής εταιρικής σχέσης ΕΕ-Ιαπωνίας, συμφωνία οικονομικής εταιρικής σχέσης ΕΕ-Κοινότητας για την Ανάπτυξη της Μεσημβρινής Αφρικής) ή προτιμησιακών καθεστώτων (Σύστημα Γενικευμένων Προτιμήσεων). Τα κυριότερα στοιχεία είναι τα εξής:
 α)Εξ ολοκλήρου παραγόμενα προϊόντα – όροι σχετικά με τα πλοία:
 Οι λεγόμενοι όροι σχετικά με τα πλοία που περιλαμβάνονται στο εναλλακτικό σύνολο κανόνων είναι απλούστεροι και παρέχουν μεγαλύτερη ευελιξία. Σε σύγκριση με το ισχύον κείμενο του πρωτοκόλλου 4 της συμφωνίας ΕΟΧ σχετικά με τους κανόνες καταγωγής, ορισμένοι όροι απαλείφθηκαν (π.χ. οι ειδικές απαιτήσεις για το πλήρωμα)· κάποιοι άλλοι τροποποιήθηκαν προκειμένου να είναι ελαστικότεροι (κυριότητα).
 β)Επαρκείς επεξεργασίες ή μεταποιήσεις – Μέσος όρος
 Το προτεινόμενο εναλλακτικό σύνολο κανόνων παρέχει στον εξαγωγέα την ευελιξία να ζητεί από τις τελωνειακές αρχές άδεια για τον κατά μέσο όρο υπολογισμό της τιμής εκ του εργοστασίου και της αξίας των μη καταγόμενων υλών, προκειμένου να λαμβάνονται υπόψη οι διακυμάνσεις του κόστους και των συναλλαγματικών ισοτιμιών. Με τον τρόπο αυτόν αναμένεται να αυξηθεί η προβλεψιμότητα για τους εξαγωγείς.
 γ)Όριο ανοχής
 Το ισχύον όριο ανοχής ορίζεται στο 10 % της αξίας της τιμής εκ του εργοστασίου του προϊόντος.
 Το προτεινόμενο κείμενο προβλέπει για τα γεωργικά προϊόντα όριο ανοχής της τάξης του 15 % του καθαρού βάρους του προϊόντος και, για τα βιομηχανικά προϊόντα, όριο ανοχής της τάξης του 15 % της αξίας της τιμής εκ του εργοστασίου του προϊόντος.
 Με το όριο ανοχής ως προς το βάρος εισάγεται ένα αντικειμενικότερο κριτήριο, ενώ με το κατώτατο όριο του 15 % αναμένεται να παρασχεθεί επαρκές επίπεδο επιείκειας. Διασφαλίζεται επίσης ότι οι διακυμάνσεις των διεθνών τιμών των βασικών προϊόντων δεν έχουν αντίκτυπο στην καταγωγή των γεωργικών προϊόντων.
 δ)Σώρευση
 Το προτεινόμενο κείμενο διατηρεί τη διαγώνια σώρευση για όλα τα προϊόντα, υπό τον όρο ότι το ίδιο σύνολο εναλλακτικών κανόνων καταγωγής γίνεται αποδεκτό από τους εταίρους που συμμετέχουν στη σώρευση. Επίσης, προβλέπει μια γενικευμένη πλήρη σώρευση για όλα τα προϊόντα εκτός των κλωστοϋφαντουργικών προϊόντων και των ειδών ένδυσης που περιλαμβάνονται στα κεφάλαια 50-63 του εναρμονισμένου συστήματος (στο εξής: ΕΣ).
 Επιπλέον, για τα προϊόντα των κεφαλαίων 50-63 του ΕΣ προβλέπει διμερή πλήρη σώρευση. Τέλος, τα συμβαλλόμενα μέρη του ΕΟΧ θα έχουν τη δυνατότητα να συμφωνήσουν την επέκταση της γενικευμένης πλήρους σώρευσης και σε προϊόντα των κεφαλαίων 50-63 του ΕΣ.
 ε)Λογιστικός διαχωρισμός
 Σύμφωνα με τους ισχύοντες κανόνες, οι τελωνειακές αρχές δύνανται να επιτρέπουν την εφαρμογή του λογιστικού διαχωρισμού όταν «η διατήρηση χωριστών αποθεμάτων [...] συνεπάγεται υψηλό κόστος ή σημαντικά προβλήματα». Ο τροποποιημένος κανόνας ορίζει ότι οι τελωνειακές αρχές δύνανται να επιτρέπουν την εφαρμογή του λογιστικού διαχωρισμού «εάν χρησιμοποιούνται καταγόμενες και μη καταγόμενες ανταλλάξιμες ύλες».
 Ένας εξαγωγέας δεν θα χρειάζεται πλέον να αποδείξει, κατά την υποβολή αιτήματος χορήγησης άδειας για εφαρμογή του λογιστικού διαχωρισμού, ότι η διατήρηση χωριστών αποθεμάτων συνεπάγεται


text:
υψηλό κόστος ή σημαντικά προβλήματα· θα αρκεί να αναφέρει ότι χρησιμοποιούνται ανταλλάξιμες ύλες.
 Στην περίπτωση της ζάχαρης, είτε πρόκειται για ύλη είτε για τελικό προϊόν, δεν θα απαιτείται πλέον φυσικός διαχωρισμός μεταξύ καταγόμενων και μη καταγόμενων αποθεμάτων.
 στ)Αρχή της εδαφικότητας
 Οι ισχύοντες κανόνες επιτρέπουν την πραγματοποίηση ορισμένων επεξεργασιών ή μεταποιήσεων εκτός του εδάφους υπό ορισμένους όρους, με εξαίρεση τα προϊόντα των κεφαλαίων 50 έως 63 του ΕΣ, όπως τα κλωστοϋφαντουργικά προϊόντα. Οι προτεινόμενοι κανόνες δεν περιλαμβάνουν πλέον την εξαίρεση των κλωστοϋφαντουργικών προϊόντων.
 ζ)Μη τροποποίηση
 Ο προτεινόμενος κανόνας της μη τροποποίησης προβλέπει μεγαλύτερη επιείκεια για την κυκλοφορία καταγόμενων προϊόντων μεταξύ των συμβαλλόμενων μερών. Αναμένεται να αποφευχθούν περιπτώσεις στις οποίες προϊόντα για τα οποία δεν υπάρχουν αμφιβολίες ως προς τον χαρακτήρα καταγωγής τους αποκλείονται από το ευεργέτημα του προτιμησιακού δασμού κατά την εισαγωγή διότι δεν πληρούνται οι τυπικές απαιτήσεις της διάταξης περί απευθείας μεταφοράς.
 η)Απαγόρευση επιστροφής δασμών ή απαλλαγής από δασμούς
 Σύμφωνα με τους ισχύοντες κανόνες, η γενική αρχή της απαγόρευσης επιστροφής δασμών εφαρμόζεται σε ύλες που χρησιμοποιούνται για την κατασκευή οποιουδήποτε προϊόντος. Βάσει των προτεινόμενων κανόνων, η απαγόρευση αίρεται για όλα τα προϊόντα, εξαιρούμενων των υλών που χρησιμοποιούνται για την κατασκευή προϊόντων που υπάγονται στα κεφάλαια 50 έως 63 του ΕΣ. Ωστόσο, το κείμενο προβλέπει επίσης ορισμένες εξαιρέσεις στην απαγόρευση της επιστροφής δασμών για τα συγκεκριμένα προϊόντα.
 θ)Πιστοποιητικό καταγωγής
 Το κείμενο εισάγει ενιαίο τύπο πιστοποιητικού καταγωγής (EUR.1 ή δήλωση καταγωγής) αντί των δύο πιστοποιητικών EUR.1 και EUR.MED, με αποτέλεσμα τη σημαντική απλούστευση του συστήματος. Με τον τρόπο αυτόν αναμένεται να βελτιωθεί η συμμόρφωση των οικονομικών φορέων, καθώς θα αποφεύγονται σφάλματα που οφείλονται σε πολύπλοκους κανόνες, ενώ παράλληλα θα διευκολυνθεί η διαχείριση από τις τελωνειακές αρχές. Επιπλέον, δεν αναμένεται να επηρεαστεί η ικανότητα ελέγχου των πιστοποιητικών καταγωγής, η οποία παραμένει ως έχει.
 Οι τροποποιημένοι κανόνες περιλαμβάνουν επίσης τη δυνατότητα συμφωνίας σχετικά με την εφαρμογή ενός συστήματος εγγεγραμμένων εξαγωγέων (REX). Οι εν λόγω εξαγωγείς, οι οποίοι θα είναι εγγεγραμμένοι σε κοινή βάση δεδομένων, θα είναι υπεύθυνοι για τη σύνταξη βεβαιώσεων καταγωγής χωρίς να εφαρμόζεται η διαδικασία του εγκεκριμένου εξαγωγέα. Η βεβαίωση καταγωγής θα έχει την ίδια νομική αξία με τη δήλωση καταγωγής ή το πιστοποιητικό κυκλοφορίας εμπορευμάτων EUR.1.
 Επιπλέον, οι τροποποιημένοι κανόνες προβλέπουν τη δυνατότητα συμφωνίας σχετικά με τη χρήση πιστοποιητικού καταγωγής που εκδίδεται και/ή υποβάλλεται ηλεκτρονικά.
 Προκειμένου να είναι δυνατή η διάκριση μεταξύ καταγόμενων προϊόντων βάσει του εναλλακτικού συνόλου κανόνων και καταγόμενων προϊόντων βάσει της σύμβασης, τα πιστοποιητικά καταγωγής ή οι δηλώσεις τιμολογίου που βασίζονται στο εναλλακτικό σύνολο κανόνων θα πρέπει να περιέχουν βεβαίωση περί των κανόνων που εφαρμόζονται.
 ι)Διάρκεια ισχύος των πιστοποιητικών καταγωγής
 Προτείνεται η παράταση της περιόδου ισχύος των πιστοποιητικών καταγωγής από 4 σε 10 μήνες. Και σε αυτήν την περίπτωση αναμένεται να εξασφαλιστεί μεγαλύτερη επιείκεια για την κυκλοφορία καταγόμενων προϊόντων μεταξύ των συμβαλλόμενων μερών.
 3.2.Κανόνες του πίνακα
 3.2.1.Γεωργικά προϊόντα
 α)Αξία και βάρος
 Το όριο των μη καταγόμενων υλών εκφραζόταν μόνο σε αξία. Τα νέα κατώτατα όρια εκφράζονται σε βάρος προκειμένου να αποφεύγονται οι διακυμάνσεις τιμών και συναλλάγματος (π.χ. ex κεφάλαια 19, 20, 2105, 2106), ενώ παράλληλα διαγράφεται ένα ορισμένο


text:
όριο για τη ζάχαρη (π.χ. κεφάλαιο 8 ή κλάση 2202).
 Το εναλλακτικό σύνολο κανόνων αύξησε το κατώτατο όριο του βάρους (από 20 % σε 40 %), ενώ για ορισμένες κλάσεις παρέχει τη δυνατότητα χρήσης εναλλακτικής επιλογής ως προς την αξία ή το βάρος. Τα κεφάλαια και οι κλάσεις του ΕΣ τα οποία αφορά η αλλαγή είναι κυρίως τα εξής: ex 1302, 1704 (εναλλακτικός κανόνας ως προς το βάρος ή την αξία), 18 (1806: εναλλακτικός κανόνας ως προς το βάρος ή την αξία), 1901.
 β)Προσαρμογή στους τρόπους προμήθειας πρώτων υλών
 Άλλα γεωργικά προϊόντα (π.χ. φυτικά έλαια, ξηροί καρποί, καπνός) περιλαμβάνουν πιο ευέλικτους κανόνες οι οποίοι είναι προσαρμοσμένοι στην οικονομική πραγματικότητα, κυρίως για τα κεφάλαια 14, 15, 20 (συμπεριλαμβανομένης της κλάσης 2008), 23 και 24 του ΕΣ. Το εναλλακτικό σύνολο κανόνων επιτυγχάνει ισορροπία μεταξύ προμήθειας πρώτων υλών σε περιφερειακό και σε παγκόσμιο επίπεδο, όπως για τα κεφάλαια 9 και 12. Οι κανόνες απλουστεύτηκαν επίσης (μείωση των εξαιρέσεων) στα κεφάλαια 4, 5, 6, 8, 11 και ex 13.
 3.2.2.Βιομηχανικά προϊόντα (εξαιρουμένων των κλωστοϋφαντουργικών προϊόντων)
 Ο προτεινόμενος συμβιβασμός περιλαμβάνει σημαντικές αλλαγές σε σύγκριση με τους ισχύοντες κανόνες:
 - όσον αφορά τον αριθμό των προϊόντων, ο ισχύων κανόνας του κεφαλαίου περιλαμβάνει διπλή σωρευτική προϋπόθεση. Πλέον η προϋπόθεση είναι μία (κεφάλαια 74, 75, 76, 78 και 79 του ΕΣ)·
 - διαγράφηκε μεγάλος αριθμός ειδικών κανόνων οι οποίοι παρεκκλίνουν από τον κανόνα του κεφαλαίου (κεφάλαια 28, 35, 37, 38 και 83 του ΕΣ). Αυτή η πιο οριζόντια προσέγγιση διαμορφώνει μια απλούστερη εικόνα για τους οικονομικούς φορείς και τις τελωνειακές αρχές·
 - στον ισχύοντα κανόνα του κεφαλαίου εισήχθη εναλλακτικός κανόνας, με αποτέλεσμα να παρέχονται στον εξαγωγέα περισσότερες επιλογές για την εκπλήρωση του κριτηρίου της καταγωγής (κεφάλαια 27, 40, 42, 44, 70 και 83, 84 και 85).
 Όλες οι ανωτέρω αλλαγές οδηγούν σε επικαιροποίηση και εκσυγχρονισμό των κανόνων του πίνακα, με αποτέλεσμα να καθίσταται εν γένει ευκολότερη η πλήρωση του κριτηρίου για την απόκτηση του χαρακτήρα καταγωγής ενός προϊόντος. Επιπλέον, η προαναφερόμενη δυνατότητα χρήσης του μέσου όρου επί μιας χρονικής περιόδου για τον υπολογισμό της τιμής εκ του εργοστασίου και της αξίας μιας μη καταγόμενης ύλης θα εξασφαλίσει περαιτέρω απλούστευση για τους εξαγωγείς.
 3.2.3.Κλωστοϋφαντουργικά προϊόντα
 Όσον αφορά τα κλωστοϋφαντουργικά προϊόντα και τα είδη ένδυσης, εισήχθησαν νέες επιλογές σχετικά με την τελειοποίηση προς επανεισαγωγή και τα όρια ανοχής. Επιπλέον, εισήχθησαν νέες διαδικασίες πρόσδοσης του χαρακτήρα καταγωγής για τα προϊόντα αυτά, ιδίως για το ύφασμα, το οποίο θα καταστεί πιο εύκολα διαθέσιμο. Τέλος, σε αυτά τα προϊόντα θα εφαρμόζεται επίσης πλήρης διμερής σώρευση. Η σώρευση αυτή θα επιτρέψει να λαμβάνεται υπόψη στη διαδικασία παραγωγής στη ζώνη σώρευσης η επεξεργασία στην οποία υποβάλλονται υφαντικές ύλες (π.χ. ύφανση, νηματοποίηση κ.λπ.).
 4.Νομικη βαση
 4.1.Διαδικαστική νομική βάση
 4.1.1.Αρχές
 Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που


text:
συμπληρώνουν ή τροποποιούν το θεσμικό πλαίσιο της συμφωνίας».
 Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το εκάστοτε όργανο. Περιλαμβάνει επίσης κείμενα που δεν έχουν μεν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
 2
 .
 4.1.2.Εφαρμογή στην προκειμένη περίπτωση
 Η Μεικτή Επιτροπή είναι όργανο που έχει συσταθεί με βάση συμφωνία και συγκεκριμένα τη συμφωνία ΕΟΧ.
 Η πράξη την οποία καλείται να θεσπίσει η Μεικτή Επιτροπή συνιστά πράξη που παράγει έννομα αποτελέσματα. Η προς έκδοση πράξη θα είναι δεσμευτική βάσει του διεθνούς δικαίου σύμφωνα με το άρθρο 103 παράγραφος 1 της συμφωνίας ΕΟΧ.
 Η προς έκδοση πράξη δεν συμπληρώνει ούτε τροποποιεί το θεσμικό πλαίσιο της συμφωνίας ΕΟΧ.
 Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
 4.2.Ουσιαστική νομική βάση
 4.2.1.Αρχές
 Η ουσιαστική νομική βάση για την έκδοση απόφασης δυνάμει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προς έκδοση πράξης σε σχέση με την οποία λαμβάνεται θέση εξ ονόματος της Ένωσης.
 4.2.2.Εφαρμογή στην προκειμένη περίπτωση
 Ο κύριος στόχος και το περιεχόμενο της προς έκδοση πράξης αφορούν την κοινή εμπορική πολιτική.
 Συνεπώς, η ουσιαστική νομική βάση της προτεινόμενης απόφασης είναι το άρθρο 207 παράγραφος 4 πρώτο εδάφιο της ΣΛΕΕ.
 4.3.Συμπέρασμα
 Η νομική βάση της προτεινόμενης απόφασης θα πρέπει να είναι το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9 της ΣΛΕΕ.
 Δημοσιονομικές επιπτώσεις: οι προτεινόμενες τροποποιήσεις αφορούν τη θέσπιση του εναλλακτικού συνόλου κανόνων καταγωγής και βασίζονται στην αρχή του εκσυγχρονισμού των κανόνων καταγωγής ώστε οι εν λόγω κανόνες να ευθυγραμμιστούν με τις νέες τάσεις που καθορίζουν οι πρόσφατες συμφωνίες ελεύθερων συναλλαγών. Οι τροποποιημένοι κανόνες της σύμβασης PEM περιλαμβάνουν κυρίως στοιχεία απλούστευσης των τελωνειακών καθεστώτων και στοιχεία εκσυγχρονισμού, όπως:
 Επαρκείς επεξεργασίες ή μεταποιήσεις – Μέσος όρος: με τον κατά μέσο όρο υπολογισμό της τιμής εκ του εργοστασίου και της αξίας των μη καταγόμενων υλών, λαμβανομένων υπόψη των διακυμάνσεων της αγοράς, αυξάνεται η προβλεψιμότητα για τους εξαγωγείς,
 Πιστοποιητικό καταγωγής: απλουστεύεται, δεδομένου ότι θα χρησιμοποιείται ένα μόνο είδος πιστοποιητικού καταγωγής — το EUR.1,
 Διάρκεια ισχύος των πιστοποιητικών καταγωγής: προβλέπεται μεγαλύτερη επιείκεια για την κυκλοφορία καταγόμενων προϊόντων, με παράταση της ισχύος από 4 σε 10 μήνες.
 Αυτές οι τροποποιήσεις της σύμβασης ΡΕΜ δεν έχουν μετρήσιμες επιπτώσεις στον προϋπολογισμό της ΕΕ, δεδομένου ότι το πεδίο εφαρμογής τους αφορά κυρίως τη διευκόλυνση του εμπορίου και την παγίωση σύγχρονων πρακτικών από τις τελωνειακές αρχές. Προβλέπουν προαιρετική διευκόλυνση στους τομείς που παραμένουν υπό την αρμοδιότητα των αρχών, χωρίς να θίγουν την ουσία των κανόνων (λογιστικός διαχωρισμός, αποδεικτικά καταγωγής, υπολογισμός μέσου όρου). Ορισμένες πτυχές της απλούστευσης (όπως η μείωση των κριτηρίων για τα πλοία) εξασφαλίζουν μεγαλύτερη προβλεψιμότητα, εξαλείφοντας όρους που είναι επί του παρόντος δύσκολο να ελεγχθούν από τις τελωνειακές αρχές, ενώ άλλες (μη τροποποίηση) αφορούν θέματα εφοδιαστικής, χωρίς να θίγουν την ουσία των κανόνων.
 Μολονότι τροποποιούνται οι διατάξεις για την


text:
επιστροφή δασμών, η απαγόρευση επιστροφής δασμών διατηρείται στον τομέα των κλωστοϋφαντουργικών προϊόντων και των ειδών ένδυσης, ο οποίος παραμένει ένας από τους κύριους τομείς εμπορίου στην περιοχή της σύμβασης ΡΕΜ. Οι τροποποιημένοι κανόνες κωδικοποιούν το status quo διατηρώντας την απαγόρευση που εφαρμόζεται επί του παρόντος σε ορισμένα συμβαλλόμενα μέρη. Η προτεινόμενη γενίκευση της πλήρους σώρευσης στην περιοχή της σύμβασης PEM αποσκοπεί στην ενίσχυση των υφιστάμενων εμπορικών ροών εντός της περιοχής και της συμπληρωματικότητάς τους, αλλά δεν αναμένεται να θίξει ουσιαστικά τους εισπραττόμενους τελωνειακούς δασμούς της ΕΕ, διότι τα προϊόντα που υπόκεινται σε σώρευση θα πρέπει να συμμορφώνονται με τη δική τους απαίτηση για προστιθέμενη αξία εντός της περιοχής ώστε να επωφελούνται από προτιμήσεις, όπως συμβαίνει επί του παρόντος.
 Οι τροποποιήσεις των κανόνων του πίνακα στον τομέα των γεωργικών και μεταποιημένων γεωργικών προϊόντων συνίστανται κυρίως σε προσαρμογή της μεθοδολογίας χωρίς να θίγεται η ουσία των κανόνων. Τα υφιστάμενα όρια που επί του παρόντος εκφράζονται σε αξία θα εκφράζονται σε βάρος. Αυτό το κριτήριο είναι πιο αντικειμενικό και είναι ευκολότερο να ελεγχθεί από τις τελωνειακές αρχές. Η απλούστευση των ειδικών ανά προϊόν κανόνων για τα βιομηχανικά προϊόντα αναμένεται να έχει περιορισμένες επιπτώσεις στα έσοδα από δασμούς, δεδομένου ότι σε πολλές περιπτώσεις οι κανόνες αυτοί ενδέχεται να οδηγήσουν σε αλλαγές στους τρόπους προμήθειας παρά σε αυξήσεις προτιμησιακών εισαγωγών από χώρες της σύμβασης ΡΕΜ για την αντικατάσταση εισαγωγών στις οποίες επιβάλλονταν προηγουμένως εισαγωγικοί δασμοί. Κατά συνέπεια, δεν είναι δυνατό να προσδιοριστούν ποσοτικά οι επιπτώσεις των εν λόγω αλλαγών στα έσοδα από εισαγωγικούς δασμούς. Όσον αφορά το εμπόριο και τις επιπτώσεις του στη χρήση προτιμήσεων, η ελαστικότητα που προβλέπεται στους νέους κανόνες δίνει έμφαση στην οικονομική ολοκλήρωση σε ολόκληρη την περιοχή, για παράδειγμα στον κλωστοϋφαντουργικό τομέα, όπου η χρήση προτιμήσεων είναι ήδη πολύ υψηλή. Οι βελτιωμένοι κανόνες για τα κλωστοϋφαντουργικά προϊόντα και τη σώρευση αποσκοπούν κυρίως στην ενίσχυση της ήδη υφιστάμενης περιφερειακής ολοκλήρωσης και της διαθεσιμότητας υλών εντός της περιοχής, αντί να επιτρέπουν την εισαγωγή περισσότερων μη καταγόμενων υλών από χώρες εκτός της περιοχής.
 5.ΔΗΜΟΣΙΕΥΣΗ ΤΗΣ ΠΡΟΣ ΕΚΔΟΣΗ ΠΡΑΞΗΣ
 Δεδομένου ότι η πράξη της Μεικτής Επιτροπής θα τροποποιήσει τη συμφωνία ΕΟΧ, κρίνεται σκόπιμο να δημοσιευθεί στην Επίσημη Εφημερίδα της Ευρωπαϊκής Ένωσης μετά την έκδοσή της.
 2021/0404 (NLE)
 Πρόταση
 ΑΠΟΦΑΣΗ ΤΟΥ ΣΥΜΒΟΥΛΙΟΥ
 σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της Μεικτής Επιτροπής που έχει συσταθεί με τη συμφωνία ΕΟΧ, όσον αφορά την τροποποίηση του πρωτοκόλλου 4 της εν λόγω συμφωνίας σχετικά με τους κανόνες καταγωγής
 (Κείμενο που παρουσιάζει ενδιαφέρον για τον ΕΟΧ)
 ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
 Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
 Έχοντας υπόψη την πρόταση της Ευρωπαϊκής Επιτροπής,
 Εκτιμώντας τα ακόλουθα:
 (1)Η συμφωνία για τον Ευρωπαϊκό Οικονομικό Χώρο (στο εξής: συμφωνία ΕΟΧ) συνήφθη από την Ένωση με την απόφαση 94/1/ΕΚΑΧ, ΕΚ του Συμβουλίου και της Επιτροπής
 3
 , και τέθηκε σε ισχύ την 1η Ιανουαρίου 1994.
 (2)Το πρωτόκολλο 4 της συμφωνίας ΕΟΧ καθορίζει τους κανόνες


text:
καταγωγής. Δυνάμει του άρθρου 98 της συμφωνίας ΕΟΧ, η Μεικτή Επιτροπή του ΕΟΧ, η οποία συγκροτήθηκε σύμφωνα με το άρθρο 92 της συμφωνίας ΕΟΧ (στο εξής: Μεικτή Επιτροπή), μπορεί να αποφασίσει να τροποποιήσει το πρωτόκολλο 4.
 (3)Η Μεικτή Επιτροπή θα εκδώσει απόφαση για την τροποποίηση του πρωτοκόλλου 4 (στο εξής: απόφαση) κατά την επόμενη συνεδρίασή της, πριν από το τέλος του 2023.
 (4)Ενδείκνυται να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της Μεικτής Επιτροπής, καθώς η απόφαση θα έχει δεσμευτικά νομικά αποτελέσματα στην Ένωση.
 (5)Η περιφερειακή σύμβαση για πανευρωμεσογειακούς προτιμησιακούς κανόνες καταγωγής (στο εξής: σύμβαση) συνήφθη από την Ένωση με την απόφαση 2013/94/ΕΕ του Συμβουλίου
 4
 και άρχισε να ισχύει όσον αφορά την Ένωση την 1η Μαΐου 2012. Η σύμβαση θεσπίζει διατάξεις σχετικά με την καταγωγή των εμπορευμάτων που αποτελούν αντικείμενο εμπορίου στο πλαίσιο συναφών διμερών συμφωνιών ελεύθερων συναλλαγών που έχουν συναφθεί μεταξύ των συμβαλλόμενων μερών της σύμβασης· οι διατάξεις αυτές εφαρμόζονται χωρίς να θίγουν τις αρχές που καθορίζονται στις εν λόγω διμερείς συμφωνίες.
 (6)Οι συζητήσεις για την τροποποίηση της σύμβασης οδήγησαν σε νέο σύνολο εκσυγχρονισμένων και πιο ευέλικτων κανόνων καταγωγής προς ενσωμάτωση στη σύμβαση. Εν αναμονή της σύναψης και της έναρξης ισχύος της τροποποίησης της σύμβασης, τα συμβαλλόμενα μέρη του ΕΟΧ συμφώνησαν να εφαρμόσουν το συντομότερο δυνατό ένα εναλλακτικό σύνολο κανόνων καταγωγής βασιζόμενων σε εκείνους της τροποποιημένης σύμβασης, οι οποίοι μπορούν να χρησιμοποιηθούν διμερώς ως εναλλακτικοί κανόνες καταγωγής αντί των κανόνων που προβλέπονται στη σύμβαση (στο εξής: μεταβατικοί κανόνες). Για τον σκοπό αυτόν, η απόφαση θα προβλέπει επίσης τους μεταβατικούς κανόνες.
 (7)Το κείμενο του σχεδίου απόφασης της Μεικτής Επιτροπής του ΕΟΧ που εγκρίθηκε από το Συμβούλιο της ΕΕ
 5
 απορρίφθηκε από τα κράτη της ΕΖΕΣ για τεχνικούς λόγους κατά τη συνεδρίαση της Μεικτής Υποεπιτροπής του ΕΟΧ για την ελεύθερη κυκλοφορία των εμπορευμάτων στις 30 Ιουνίου 2021, γεγονός που καθιστά την απόφαση του Συμβουλίου της ΕΕ μη εφαρμόσιμη. Ως εκ τούτου, καθορίζεται με απόφαση του Συμβουλίου η νέα θέση της ΕΕ στο πλαίσιο της Μεικτής Επιτροπής του ΕΟΧ.
 (8)Δεδομένου ότι η ΕΕ και τα κράτη της ΕΖΕΣ άρχισαν να εφαρμόζουν μεταξύ τους τους μεταβατικούς κανόνες από την 1η Σεπτεμβρίου 2021
 6
 , είναι σκόπιμο η απόφαση της Μεικτής Επιτροπής του ΕΟΧ να εφαρμοστεί αναδρομικά, από την 1η Σεπτεμβρίου 2021, υπό τους όρους που προβλέπονται στο άρθρο 4 της εν λόγω απόφασης, ώστε να εξασφαλιστεί η συνέπεια στην εφαρμογή των κανόνων καταγωγής εντός του ΕΟΧ.
 (9)Η θέση της Ένωσης στο πλαίσιο της Μεικτής Επιτροπής θα πρέπει, επομένως, να βασίζεται στο σχέδιο απόφασης,
 ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
 Άρθρο 1
 Η θέση που πρέπει να ληφθεί εξ ονόματος της Ένωσης στο πλαίσιο της Μεικτής Επιτροπής που έχει συσταθεί με τη συμφωνία για τον Ευρωπαϊκό Οικονομικό Χώρο όσον αφορά την τροποποίηση του πρωτοκόλλου 4 της εν λόγω συμφωνίας βασίζεται στο σχέδιο απόφασης της Μεικτής Επιτροπής.
 Άρθρο 2
 Η παρούσα απόφαση αρχίζει να ισχύει την ημερομηνία της έκδοσής της και λήγει την 31η Δεκεμβρίου 2023.
 Άρθρο 3
 Η παρούσα απόφαση απευθύνεται στην Επιτροπή.
 Βρυξέλλες,
 Για το Συμβούλιο
 Ο Πρόεδρος


text:
(1)
 ΕΕ αριθ. L 1 της 3.1.1994
 (2)
 Απόφαση του Δικαστηρίου, της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψεις 61 έως 64.
 (3)
 Απόφαση 94/1/ΕΚΑΧ, ΕΚ του Συμβουλίου και της Επιτροπής, της 13ης Δεκεμβρίου 1993, για τη σύναψη συμφωνίας σχετικά με τον Ευρωπαϊκό Οικονομικό Χώρο μεταξύ των Ευρωπαϊκών Κοινοτήτων, των κρατών μελών αυτών και της Δημοκρατίας της Αυστρίας, της Δημοκρατίας της Φινλανδίας, της Δημοκρατίας της Ισλανδίας, του Πριγκιπάτου του Λιχτενστάιν, του Βασιλείου της Νορβηγίας, του Βασιλείου της Σουηδίας και της Ελβετικής Συνομοσπονδίας (ΕΕ L 1 της 3.1.1994, σ. 1).
 (4)
 Απόφαση 2013/94/ΕΕ του Συμβουλίου, της 26ης Μαρτίου 2012, σχετικά με τη σύναψη της περιφερειακής σύμβασης για πανευρωμεσογειακούς προτιμησιακούς κανόνες καταγωγής (ΕΕ L 54 της 26.2.2013, σ. 3).
 (5)
 Απόφαση (ΕΕ) 2020/2058 του Συμβουλίου, της 7ης Δεκεμβρίου 2020 (ΕΕ L 424 της 15.12.2020, σ. 19)
 (6)
 [Οδηγία (ΕΕ) 2020/2056 του Συμβουλίου, της 7ης Δεκεμβρίου 2020, (ΕΕ L 424 της 15.12.2020, σ. 15) και κανονισμός (ΕΕ) 2020/2057 του Συμβουλίου, της 7ης Δεκεμβρίου 2020, (ΕΕ L 424 της 15.12.2020, σ. 17) ]
 ---documentbreak---
 ΕΥΡΩΠΑΪΚΗ ΕΠΙΤΡΟΠΗ
 Βρυξέλλες, 8.12.2021
 COM(2021) 772 final
 ΠΑΡΑΡΤΗΜΑ
 της
 πρότασης απόφασης του Συμβουλίου
 σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της Μεικτής Επιτροπής που έχει συσταθεί με τη συμφωνία ΕΟΧ, όσον αφορά την τροποποίηση του πρωτοκόλλου 4 της εν λόγω συμφωνίας σχετικά με τους κανόνες καταγωγής
 ΣΧΕΔΙΟ
 ΑΠΟΦΑΣΗ ΤΗΣ ΜΕΙΚΤΗΣ ΕΠΙΤΡΟΠΗΣ ΤΟΥ ΕΟΧ
 Αριθ. [...]
 της [...]
 για την τροποποίηση του πρωτοκόλλου 4 της συμφωνίας ΕΟΧ σχετικά με τους κανόνες καταγωγής
 Η ΜΕΙΚΤΗ ΕΠΙΤΡΟΠΗ ΤΟΥ ΕΟΧ,
 Έχοντας υπόψη τη συμφωνία για τον Ευρωπαϊκό Οικονομικό Χώρο (στο εξής: συμφωνία ΕΟΧ), και ιδίως το άρθρο 98,
 Εκτιμώντας τα ακόλουθα:
 (1)Το άρθρο 9 της συμφωνίας ΕΟΧ παραπέμπει στο πρωτόκολλο 4 της συμφωνίας ΕΟΧ (στο εξής: πρωτόκολλο 4), το οποίο καθορίζει τους κανόνες καταγωγής.
 (2)Σκοπός της περιφερειακής σύμβασης για πανευρωμεσογειακούς προτιμησιακούς κανόνες καταγωγής
 1
 (στο εξής: σύμβαση PEM) είναι η ενσωμάτωση σε πολυμερές πλαίσιο των υφιστάμενων διμερών καθεστώτων για τους κανόνες καταγωγής που θεσπίστηκαν με διμερείς συμφωνίες ελεύθερων συναλλαγών, οι οποίες συνήφθησαν μεταξύ των συμβαλλόμενων στη σύμβαση PEM μερών, χωρίς να θίγονται οι αρχές που καθορίζονται στις εν λόγω διμερείς συμφωνίες.
 (3)Η Ένωση, η Νορβηγία και το Λιχτενστάιν υπέγραψαν τη σύμβαση PEM στις 15 Ιουνίου 2011 και η Ισλανδία υπέγραψε τη σύμβαση PEM στις 30 Ιουνίου 2011.
 (4)Η Ένωση, η Νορβηγία, η Ισλανδία και το Λιχτενστάιν κατέθεσαν ξεχωριστά τα έγγραφα αποδοχής τους στον θεματοφύλακα της σύμβασης PEM στις 26 Μαρτίου 2012, στις 9 Νοεμβρίου 2011, στις 12 Μαρτίου 2012 και στις 28 Νοεμβρίου 2011, αντίστοιχα. Κατά συνέπεια, και σύμφωνα με το άρθρο 10 παράγραφος 3 της σύμβασης PEM, η σύμβαση PEM τέθηκε σε ισχύ την 1η Ιανουαρίου 2012 όσον αφορά το Λιχτενστάιν και τη Νορβηγία και την 1η Μαΐου 2012 όσον αφορά την Ισλανδία και την Ένωση.
 (5)Εν αναμονή της σύναψης και της έναρξης ισχύος της τροποποίησης της σύμβασης PEM, τα συμβαλλόμενα μέρη της συμφωνίας ΕΟΧ συμφώνησαν να εφαρμόσουν ένα εναλλακτικό σύνολο κανόνων καταγωγής βασιζόμενων σε εκείνους της τροποποιημένης σύμβασης PEM, οι οποίοι μπορούν


text:
να χρησιμοποιηθούν διμερώς ως εναλλακτικοί κανόνες καταγωγής αντί των κανόνων που προβλέπονται στη σύμβαση PEM, με την προσθήκη ενός προσαρτήματος Α στο πρωτόκολλο 4.
 (6)Συνεπώς, το πρωτόκολλο 4 πρέπει να τροποποιηθεί αναλόγως,
 ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
 Άρθρο 1
 Το πρωτόκολλο 4 τροποποιείται σύμφωνα με το παράρτημα της παρούσας απόφασης.
 Άρθρο 2
 Η παρούσα απόφαση αρχίζει να ισχύει την [...], υπό την προϋπόθεση ότι έχουν πραγματοποιηθεί όλες οι κοινοποιήσεις που προβλέπονται στο άρθρο 103 παράγραφος 1 της συμφωνίας ΕΟΧ
 2*. Εφαρμόζεται από την 1η Σεπτεμβρίου 2021.
 Άρθρο 3
 Η παρούσα απόφαση δημοσιεύεται στο τμήμα για τον ΕΟΧ και στο συμπλήρωμα για τον ΕΟΧ της Επίσημης Εφημερίδας της Ευρωπαϊκής Ένωσης.
 Άρθρο 4
 Για τους σκοπούς της εφαρμογής της παρούσας απόφασης, τα πιστοποιητικά καταγωγής μπορούν να εκδίδονται αναδρομικά για εξαγωγές που πραγματοποιήθηκαν μεταξύ της 1ης Σεπτεμβρίου 2021 και της ημερομηνίας έναρξης ισχύος της παρούσας απόφασης.
 Βρυξέλλες, [...].
 Για τη Μεικτή Επιτροπή του ΕΟΧ
 Ο Πρόεδρος
 [...]
 Οι γραμματείς
 της Μεικτής Επιτροπής του ΕΟΧ
 [...]
 ΠΑΡΑΡΤΗΜΑ
 της απόφασης της Μεικτής Επιτροπής του ΕΟΧ αριθ. .../...
 Στο τέλος του πρωτοκόλλου 4 εγγράφονται τα εξής:
 «ΠΡΟΣΑΡΤΗΜΑ A
 ΕΝΑΛΛΑΚΤΙΚΟΙ ΕΦΑΡΜΟΣΤΕΟΙ ΚΑΝΟΝΕΣ ΚΑΤΑΓΩΓΗΣ
 Κανόνες για προαιρετική εφαρμογή μεταξύ των συμβαλλόμενων μερών της περιφερειακής σύμβασης
 σχετικά με τους πανευρωμεσογειακούς προτιμησιακούς κανόνες καταγωγής (“σύμβαση PEM”),
 εν αναμονή της σύναψης και της έναρξης ισχύος της τροποποίησης της σύμβασης PEM
 (“οι κανόνες” ή “οι μεταβατικοί κανόνες”)
 ΟΡΙΣΜΟΣ ΤΗΣ ΕΝΝΟΙΑΣ “ΚΑΤΑΓΟΜΕΝΑ ΠΡΟΪΟΝΤΑ” Ή “ΠΡΟΪΟΝΤΑ ΚΑΤΑΓΩΓΗΣ”
 ΚΑΙ ΜΕΘΟΔΟΙ ΔΙΟΙΚΗΤΙΚΗΣ ΣΥΝΕΡΓΑΣΙΑΣ
 ΠΙΝΑΚΑΣ ΠΕΡΙΕΧΟΜΕΝΩΝ
 ΤΙΤΛΟΣ I
 ΓΕΝΙΚΕΣ ΔΙΑΤΑΞΕΙΣ
 Άρθρο 1
 Ορισμοί
 ΤΙΤΛΟΣ II
 ΟΡΙΣΜΟΣ ΤΗΣ ΕΝΝΟΙΑΣ “ΚΑΤΑΓΟΜΕΝΑ ΠΡΟΪΟΝΤΑ” Ή “ΠΡΟΪΟΝΤΑ ΚΑΤΑΓΩΓΗΣ”
 Άρθρο 2
 Γενικές διατάξεις
 Άρθρο 3
 Εξ ολοκλήρου παραγόμενα προϊόντα
 Άρθρο 4
 Επαρκής επεξεργασία ή μεταποίηση
 Άρθρο 5
 Κανόνας ανοχής
 Άρθρο 6
 Ανεπαρκής επεξεργασία ή μεταποίηση
 Άρθρο 7
 Σώρευση καταγωγής
 Άρθρο 8
 Όροι για την εφαρμογή της σώρευσης καταγωγής
 Άρθρο 9
 Μονάδα χαρακτηρισμού
 Άρθρο 10
 Συνδυασμοί εμπορευμάτων
 Άρθρο 11
 Ουδέτερα στοιχεία
 Άρθρο 12
 Λογιστικός διαχωρισμός
 ΤΙΤΛΟΣ III
 ΕΔΑΦΙΚΕΣ ΠΡΟΫΠΟΘΕΣΕΙΣ
 Άρθρο 13
 Αρχή της εδαφικότητας
 Άρθρο 14
 Μη τροποποίηση
 Άρθρο 15
 Εκθέσεις
 ΤΙΤΛΟΣ IV
 ΕΠΙΣΤΡΟΦΗ Ή ΑΠΑΛΛΑΓΗ
 Άρθρο 16
 Επιστροφή δασμών ή απαλλαγή από δασμούς
 ΤΙΤΛΟΣ V
 ΠΙΣΤΟΠΟΙΗΤΙΚΟ ΚΑΤΑΓΩΓΗΣ
 Άρθρο 17
 Γενικές διατάξεις
 Άρθρο 18
 Όροι για τη σύνταξη δήλωσης καταγωγής
 Άρθρο 19
 Εγκεκριμένος εξαγωγέας
 Άρθρο 20
 Διαδικασία έκδοσης πιστοποιητικού κυκλοφορίας εμπορευμάτων EUR.1
 Άρθρο 21
 Πιστοποιητικά κυκλοφορίας εμπορευμάτων EUR.1 που εκδίδονται εκ των υστέρων
 Άρθρο 22
 Έκδοση αντιγράφου του πιστοποιητικού κυκλοφορίας εμπορευμάτων ΕUR.1
 Άρθρο 23
 Διάρκεια ισχύος των πιστοποιητικών καταγωγής
 Άρθρο 24
 Ελεύθερες ζώνες
 Άρθρο 25
 Απαιτήσεις εισαγωγής
 Άρθρο 26
 Εισαγωγή με τμηματικές αποστολές
 Άρθρο 27
 Απαλλαγή από την υποχρέωση προσκόμισης πιστοποιητικού καταγωγής
 Άρθρο 28
 Διαφορές και λάθη εκτύπωσης
 Άρθρο 29
 Δηλώσεις του προμηθευτή
 Άρθρο 30
 Ποσά εκφρασμένα σε ευρώ
 ΤΙΤΛΟΣ VI
 ΑΡΧΕΣ ΤΗΣ ΣΥΝΕΡΓΑΣΙΑΣ ΚΑΙ ΕΓΓΡΑΦΕΣ ΑΠΟΔΕΙΞΕΙΣ
 Άρθρο 31
 Έγγραφες αποδείξεις, φύλαξη των πιστοποιητικών καταγωγής και των δικαιολογητικών εγγράφων
 Άρθρο 32
 Διευθέτηση διαφορών
 ΤΙΤΛΟΣ VII
 ΔΙΟΙΚΗΤΙΚΗ ΣΥΝΕΡΓΑΣΙΑ
 Άρθρο 33
 Κοινοποίηση και συνεργασία
 Άρθρο 34
 Έλεγχος των πιστοποιητικών καταγωγής
 Άρθρο 35
 Έλεγχος των δηλώσεων προμηθευτή
 Άρθρο 36
 Κυρώσεις
 ΤΙΤΛΟΣ VIII
 ΕΦΑΡΜΟΓΗ ΤΟΥ ΠΡΟΣΑΡΤΗΜΑΤΟΣ Α
 Άρθρο 37
 Λιχτενστάιν
 Άρθρο 38
 Δημοκρατία του Αγίου Μαρίνου
 Άρθρο 39
 Πριγκιπάτο


text:
της Ανδόρας
 Άρθρο 40
 Θέουτα και Μελίλια
 Κατάλογος παραρτημάτων
 ΠΑΡΑΡΤΗΜΑ I:
 Επεξηγηματικές σημειώσεις για τον πίνακα του παραρτήματος II
 ΠΑΡΑΡΤΗΜΑ II:
 Πίνακας των επεξεργασιών ή μεταποιήσεων που απαιτείται να διενεργούνται επί μη καταγόμενων υλών προκειμένου το παραγόμενο προϊόν να αποκτήσει χαρακτήρα καταγωγής
 ΠΑΡΑΡΤΗΜΑ III:
 Κείμενο της δήλωσης καταγωγής
 ΠΑΡΑΡΤΗΜΑ IV
 Υποδείγματα του πιστοποιητικού κυκλοφορίας EUR.1 και της αίτησης για το πιστοποιητικό κυκλοφορίας EUR.1
 ΠΑΡΑΡΤΗΜΑ V:
 Ειδικοί όροι σχετικά με τα προϊόντα καταγωγής Θέουτας και Μελίλιας
 ΠΑΡΑΡΤΗΜΑ VI:
 Δήλωση προμηθευτή
 ΠΑΡΑΡΤΗΜΑ VII: Δήλωση τακτικού προμηθευτή
 ΤΙΤΛΟΣ Ι
 ΓΕΝΙΚΕΣ ΔΙΑΤΑΞΕΙΣ
 Άρθρο 1
 Ορισμοί
 Για τους σκοπούς των παρόντων κανόνων:
 α)ως “συμβαλλόμενο μέρος εφαρμογής” νοείται συμβαλλόμενο μέρος της σύμβασης PEM το οποίο ενσωματώνει τους παρόντες κανόνες στις διμερείς προτιμησιακές εμπορικές του συμφωνίες με άλλο συμβαλλόμενο μέρος της σύμβασης PEM και περιλαμβάνει τα συμβαλλόμενα μέρη της συμφωνίας ΕΟΧ·
 β)ως “κεφάλαια”, “κλάσεις” και “διακρίσεις” νοούνται τα κεφάλαια, οι κλάσεις και οι διακρίσεις (τετραψήφιοι ή εξαψήφιοι κωδικοί) που χρησιμοποιούνται στην ονοματολογία η οποία αποτελεί το εναρμονισμένο σύστημα περιγραφής και κωδικοποίησης εμπορευμάτων (“εναρμονισμένο σύστημα”), με τις τροποποιήσεις κατ’ εφαρμογή της σύστασης της 26ης Ιουνίου 2004 του Συμβουλίου Τελωνειακής Συνεργασίας·
 γ)ως “υπαγόμενο” νοείται η κατάταξη εμπορεύματος σε μια συγκεκριμένη κλάση ή διάκριση του εναρμονισμένου συστήματος·
 δ)ως “αποστολή” νοούνται προϊόντα τα οποία:
 i)είτε αποστέλλονται ταυτόχρονα από κάποιον εξαγωγέα σε κάποιον παραλήπτη· ή
 ii)καλύπτονται από ενιαίο έγγραφο μεταφοράς, το οποίο καλύπτει τη μεταφορά τους από τον εξαγωγέα στον παραλήπτη, ή όταν δεν υπάρχει τέτοιο έγγραφο, από ενιαίο τιμολόγιο·
 ε)ως “τελωνειακή αρχή του μέρους ή του συμβαλλόμενου μέρους εφαρμογής” νοείται για την Ευρωπαϊκή Ένωση κάθε τελωνειακή αρχή των κρατών μελών της Ευρωπαϊκής Ένωσης·
 στ)ως “δασμολογητέα αξία” νοείται η αξία που προσδιορίζεται βάσει της συμφωνίας του 1994 περί της εφαρμογής του άρθρου VII της Γενικής Συμφωνίας Δασμών και Εμπορίου (συμφωνία ΠΟΕ για τη δασμολογητέα αξία)·
 ζ)ως “τιμή εκ του εργοστασίου” νοείται η εργοστασιακή τιμή που καταβάλλεται για το προϊόν στον κατασκευαστή στον ΕΟΧ στην επιχείρηση του οποίου διενεργήθηκε η τελευταία επεξεργασία ή μεταποίηση, υπό τον όρο ότι η τιμή περιλαμβάνει την αξία όλων των υλών που χρησιμοποιήθηκαν και όλα τα άλλα στοιχεία κόστους που συνδέονται με την παραγωγή του, αφού αφαιρεθούν όλοι οι εσωτερικοί φόροι οι οποίοι επεστράφησαν ή είναι δυνατό να επιστραφούν κατά την εξαγωγή του παραχθέντος προϊόντος. Εάν η τελευταία επεξεργασία ή μεταποίηση έχει ανατεθεί με υπεργολαβία σε κατασκευαστή, ο όρος “κατασκευαστής” αναφέρεται στην επιχείρηση η οποία χρησιμοποίησε τον υπεργολάβο.
 Όταν η πράγματι καταβληθείσα τιμή δεν αντανακλά όλες τις δαπάνες κατασκευής του προϊόντος που πραγματοποιήθηκαν όντως στον ΕΟΧ, η τιμή εκ του εργοστασίου νοείται ως το σύνολο όλων αυτών των δαπανών, αφού αφαιρεθούν όλοι οι εσωτερικοί φόροι οι οποίοι επεστράφησαν ή είναι δυνατό να επιστραφούν κατά την εξαγωγή του παραχθέντος προϊόντος·
 η)ως “ανταλλάξιμες ύλες” ή “ανταλλάξιμα προϊόντα” νοούνται οι ύλες ή τα προϊόντα του ίδιου είδους και της ίδιας εμπορικής ποιότητας, που έχουν τα ίδια τεχνικά και φυσικά χαρακτηριστικά και τα οποία δεν είναι δυνατό να διακριθούν το ένα από το άλλο·
 θ)ως “εμπορεύματα” νοούνται τόσο οι ύλες όσο και τα προϊόντα·
 ι)ως “κατασκευή ή παρασκευή” νοείται κάθε μορφή επεξεργασίας


text:
ή μεταποίησης, συμπεριλαμβανομένης της συναρμολόγησης·
 ια)ως “ύλη” νοούνται όλες οι μορφές συστατικών, πρώτων υλών, συνθετικών στοιχείων, μερών κ.λπ., που χρησιμοποιούνται για την κατασκευή του προϊόντος·
 ιβ)ως “μέγιστη περιεκτικότητα σε μη καταγόμενες ύλες” νοείται η επιτρεπόμενη μέγιστη περιεκτικότητα σε μη καταγόμενες ύλες προκειμένου να θεωρηθεί μια εργασία κατασκευής επαρκής επεξεργασία ή μεταποίηση, ώστε το προϊόν να αποκτήσει τον χαρακτήρα καταγόμενου προϊόντος. Μπορεί να εκφράζεται ως ποσοστό της τιμής εκ του εργοστασίου του προϊόντος ή του καθαρού βάρους των υλών που χρησιμοποιήθηκαν και υπάγονται σε καθορισμένη ομάδα κεφαλαίων, κεφάλαιο, κλάση ή διάκριση του δασμολογίου·
 ιγ)ως “προϊόν” νοείται το προϊόν που έχει κατασκευαστεί, ακόμη και αν πρόκειται να χρησιμοποιηθεί αργότερα σε άλλη κατασκευαστική εργασία·
 ιδ)ο όρος “έδαφος” περιλαμβάνει το έδαφος, τα εσωτερικά ύδατα και τα χωρικά ύδατα των συμβαλλόμενων μερών της συμφωνίας ΕΟΧ στα οποία εφαρμόζεται η συμφωνία ΕΟΧ·
 ιε)ως “προστιθέμενη αξία” νοείται η τιμή εκ του εργοστασίου του προϊόντος αφού αφαιρεθεί η δασμολογητέα αξία εκάστης των ενσωματωθεισών υλών που κατάγονται από τα άλλα συμβαλλόμενα μέρη εφαρμογής με τα οποία εφαρμόζεται σώρευση ή, αν η δασμολογητέα αξία δεν είναι γνωστή ή δεν είναι δυνατό να διαπιστωθεί, η πρώτη επαληθεύσιμη τιμή που καταβάλλεται για τις ύλες στον ΕΟΧ·
 ιστ)ως “αξία υλών” νοείται η δασμολογητέα αξία κατά την εισαγωγή των μη καταγόμενων υλών που χρησιμοποιήθηκαν ή, εάν αυτή δεν είναι γνωστή και δεν είναι δυνατόν να διαπιστωθεί, η πρώτη επιβεβαιωμένη τιμή που καταβλήθηκε για τις ύλες αυτές στον ΕΟΧ. Όταν πρέπει να καθοριστεί η αξία των καταγόμενων υλών που χρησιμοποιήθηκαν, οι διατάξεις του παρόντος στοιχείου εφαρμόζονται κατ’ αναλογία.
 ΤΙΤΛΟΣ II
 ΟΡΙΣΜΟΣ ΤΗΣ ΕΝΝΟΙΑΣ
 “ΚΑΤΑΓΟΜΕΝΑ ΠΡΟΪΟΝΤΑ” Ή “ΠΡΟΪΟΝΤΑ ΚΑΤΑΓΩΓΗΣ”
 Άρθρο 2
 Γενικές διατάξεις
 1.Για τους σκοπούς της εφαρμογής της συμφωνίας ΕΟΧ, τα ακόλουθα προϊόντα θεωρούνται καταγόμενα από τον ΕΟΧ:
 α)τα προϊόντα που παράγονται εξ ολοκλήρου στον ΕΟΧ κατά την έννοια του άρθρου 3·
 β)τα προϊόντα που παράγονται στον ΕΟΧ, αλλά περιέχουν και ύλες που δεν έχουν παραχθεί εξ ολοκλήρου σ’ αυτό, υπό την προϋπόθεση ότι οι ύλες αυτές έχουν υποστεί επαρκή επεξεργασία ή μεταποίηση στον ΕΟΧ κατά την έννοια του άρθρου 4.
 Για τον σκοπό αυτό, τα εδάφη των συμβαλλόμενων μερών της συμφωνίας ΕΟΧ στα οποία εφαρμόζεται η παρούσα συμφωνία θεωρούνται ενιαίο έδαφος.
 2.Παρά τα οριζόμενα στην παράγραφο 1, το έδαφος του Πριγκιπάτου του Λιχτενστάιν εξαιρείται από το έδαφος του ΕΟΧ, ώστε να καθοριστεί η καταγωγή των προϊόντων που εμφαίνονται στους πίνακες Ι και ΙΙ του πρωτοκόλλου 3, τα δε προϊόντα αυτά θεωρούνται καταγόμενα από τον ΕΟΧ μόνον εφόσον έχουν παραχθεί εξολοκλήρου ή έχουν υποστεί επαρκή επεξεργασία ή μεταποίηση στα εδάφη των υπόλοιπων συμβαλλόμενων μερών της συμφωνίας ΕΟΧ.
 Άρθρο 3
 Εξ ολοκλήρου παραγόμενα προϊόντα
 1.Θεωρούνται “εξ ολοκλήρου παραγόμενα” στον ΕΟΧ:
 α)τα ορυκτά προϊόντα και το φυσικό νερό που εξάγονται από το έδαφος ή τον θαλάσσιο πυθμένα του·
 β)τα φυτά, συμπεριλαμβανομένων των υδρόβιων φυτών, και τα φυτικά προϊόντα που καλλιεργούνται ή συγκομίζονται σε αυτό·
 γ)τα ζώντα ζώα που γεννιούνται και εκτρέφονται σε αυτό·
 δ)τα προϊόντα που προέρχονται από ζώντα ζώα τα οποία εκτρέφονται σε αυτό·
 ε)τα προϊόντα που λαμβάνονται με τη σφαγή ζώων τα οποία έχουν γεννηθεί


text:
και εκτραφεί σε αυτό·
 στ)τα προϊόντα που θηρεύονται ή αλιεύονται σε αυτό·
 ζ)τα προϊόντα της υδατοκαλλιέργειας, όταν οι ιχθύες, τα μαλακόστρακα, τα μαλάκια και άλλα ασπόνδυλα υδρόβια γεννιούνται και εκτρέφονται σε αυτό από αυγά ιχθύων, προνύμφες, γόνους ή ιχθύδια·
 η)τα προϊόντα της θαλάσσιας αλιείας και άλλα προϊόντα που λαμβάνονται από τη θάλασσα εκτός των χωρικών υδάτων του με τα πλοία του·
 θ)τα προϊόντα που παράγονται επί των πλοίων-εργοστασίων του αποκλειστικά από προϊόντα που αναφέρονται στο στοιχείο η)·
 ι)τα μεταχειρισμένα είδη που συγκεντρώνονται σε αυτό και τα οποία είναι δυνατό να χρησιμοποιηθούν μόνο για την ανάκτηση πρώτων υλών·
 ια)τα απόβλητα που προέρχονται από μεταποιητικές εργασίες που πραγματοποιούνται σε αυτό·
 ιβ)τα προϊόντα που εξάγονται από τον θαλάσσιο πυθμένα ή από τα υποκείμενα του θαλάσσιου πυθμένα στρώματα, που βρίσκονται εκτός των χωρικών υδάτων του, αλλά όπου το μέρος έχει δικαιώματα αποκλειστικής εκμετάλλευσης·
 ιγ)τα εμπορεύματα που παράγονται σε αυτό αποκλειστικά από τα προϊόντα που αναφέρονται στα στοιχεία α) έως ιβ).
 2.Οι όροι “πλοία του” και “πλοία-εργοστάσιά του” στην παράγραφο 1 στοιχεία η) και θ), αντίστοιχα, ισχύουν μόνο για τα πλοία και τα πλοία-εργοστάσια που πληρούν όλες τις ακόλουθες απαιτήσεις:
 α)είναι νηολογημένα σε κράτος μέλος της Ευρωπαϊκής Ένωσης ή σε κράτος της ΕΖΕΣ·
 β)φέρουν τη σημαία κράτους μέλους της Ευρωπαϊκής Ένωσης ή κράτους της ΕΖΕΣ·
 γ)πληρούν έναν από τους ακόλουθους όρους:
 i)ανήκουν, κατά ποσοστό 50 % τουλάχιστον, σε υπηκόους των συμβαλλόμενων μερών της συμφωνίας ΕΟΧ· ή
 ii)ανήκουν σε εταιρίες που:
 –έχουν την έδρα και τον κύριο τόπο οικονομικής δραστηριότητάς τους σε κράτος μέλος της Ευρωπαϊκής Ένωσης ή σε κράτος της ΕΖΕΣ· και
 –ανήκουν, κατά ποσοστό 50 % τουλάχιστον, στα συμβαλλόμενα μέρη της συμφωνίας ΕΟΧ ή σε δημόσιες οντότητες ή υπηκόους αυτών των μερών.
 3.Για τους σκοπούς της παραγράφου 2, τα κράτη της ΕΖΕΣ θεωρούνται ως ένα συμβαλλόμενο μέρος εφαρμογής.
 Άρθρο 4
 Επαρκής επεξεργασία ή μεταποίηση
 1.Με την επιφύλαξη της παραγράφου 3 του παρόντος άρθρου και του άρθρου 6, προϊόντα τα οποία δεν έχουν παραχθεί εξ ολοκλήρου στον ΕΟΧ θεωρείται ότι έχουν υποστεί επαρκή επεξεργασία ή μεταποίηση όταν πληρούνται οι προϋποθέσεις του πίνακα που περιλαμβάνεται στο παράρτημα II για τα οικεία προϊόντα.
 2.Εάν ένα προϊόν, που έχει αποκτήσει χαρακτήρα καταγωγής από τον ΕΟΧ σύμφωνα με την παράγραφο 1, χρησιμοποιηθεί ως ύλη κατασκευής άλλου προϊόντος, δεν λαμβάνονται υπόψη οι μη καταγόμενες ύλες που ενδέχεται να χρησιμοποιήθηκαν για την κατασκευή του.
 3.Το κατά πόσον πληρούνται οι απαιτήσεις της παραγράφου 1 κρίνεται για κάθε προϊόν.
 Ωστόσο, όταν ο σχετικός κανόνας βασίζεται στην τήρηση μέγιστης περιεκτικότητας σε μη καταγόμενες ύλες, οι τελωνειακές αρχές των συμβαλλόμενων μερών της συμφωνίας ΕΟΧ μπορούν να επιτρέπουν στους εξαγωγείς να υπολογίζουν την τιμή εκ του εργοστασίου του προϊόντος και την αξία των μη καταγόμενων υλών κατά μέσο όρο όπως ορίζει η παράγραφος 4, για να λαμβάνονται υπόψη οι διακυμάνσεις του κόστους και των συναλλαγματικών ισοτιμιών.
 4.Στις περιπτώσεις που εφαρμόζεται το δεύτερο εδάφιο της παραγράφου 3, υπολογίζεται μια μέση τιμή εκ του εργοστασίου του προϊόντος και μια μέση αξία των χρησιμοποιούμενων μη καταγόμενων υλών βάσει, αντίστοιχα, του αθροίσματος των τιμών εκ του εργοστασίου που εφαρμόζονται σε


text:
όλες τις πωλήσεις των ίδιων προϊόντων που πραγματοποιήθηκαν κατά το προηγούμενο οικονομικό έτος και του αθροίσματος της αξίας όλων των μη καταγόμενων υλών που χρησιμοποιήθηκαν για την κατασκευή των προϊόντων κατά το προηγούμενο οικονομικό έτος, όπως ορίζεται στο εν λόγω συμβαλλόμενο μέρος της συμφωνίας ΕΟΧ, ή, όταν δεν υπάρχουν στοιχεία για ένα πλήρες οικονομικό έτος, κατά τη διάρκεια συντομότερης περιόδου η οποία δεν μπορεί να είναι μικρότερη των τριών μηνών.
 5.Οι εξαγωγείς που επιλέγουν τη μέθοδο υπολογισμού κατά μέσο όρο εφαρμόζουν με συνέπεια τη μέθοδο αυτή κατά τη διάρκεια του έτους που έπεται του οικονομικού έτους αναφοράς ή, κατά περίπτωση, κατά τη διάρκεια του έτους που έπεται της συντομότερης περιόδου η οποία χρησιμοποιήθηκε ως περίοδος αναφοράς. Μπορούν να παύουν να εφαρμόζουν τη μέθοδο αυτή όταν, κατά τη διάρκεια ενός συγκεκριμένου οικονομικού έτους ή μιας μικρότερης αντιπροσωπευτικής περιόδου τουλάχιστον τριών μηνών, καταγράφουν παύση των διακυμάνσεων του κόστους ή των συναλλαγματικών ισοτιμιών οι οποίες δικαιολογούσαν τη χρήση αυτής της μεθόδου.
 6.Οι μέσες τιμές που αναφέρονται στην παράγραφο 4 χρησιμοποιούνται ως τιμές εκ του εργοστασίου και αξία των μη καταγόμενων υλών, αντίστοιχα, για να διαπιστωθεί η τήρηση της μέγιστης περιεκτικότητας σε μη καταγόμενες ύλες.
 Άρθρο 5
 Κανόνας ανοχής
 1.Κατά παρέκκλιση από το άρθρο 4 και με την επιφύλαξη των παραγράφων 2 και 3 του παρόντος άρθρου, επιτρέπεται η χρησιμοποίηση μη καταγόμενων υλών οι οποίες, σύμφωνα με τους όρους του πίνακα του παραρτήματος II, δεν επιτρέπεται να χρησιμοποιούνται για την κατασκευή συγκεκριμένου προϊόντος, υπό την προϋπόθεση ότι το συνολικό καθαρό βάρος ή η αξία τους που έχει υπολογιστεί για το προϊόν δεν υπερβαίνει:
 α)το 15 % του καθαρού βάρους του προϊόντος που υπάγεται στα κεφάλαια 2 και 4 έως 24, εκτός από τα μεταποιημένα προϊόντα αλιείας του κεφαλαίου 16·
 β)το 15 % της τιμής εκ του εργοστασίου του προϊόντος για προϊόντα εκτός αυτών που καλύπτονται από το στοιχείο α).
 Η παρούσα παράγραφος δεν εφαρμόζεται σε προϊόντα που υπάγονται στα κεφάλαια 50 έως 63 του εναρμονισμένου συστήματος, για τα οποία εφαρμόζονται τα όρια ανοχής που αναφέρονται στις σημειώσεις 6 και 7 του παραρτήματος I.
 2.Η παράγραφος 1 του παρόντος άρθρου δεν επιτρέπει την υπέρβαση κανενός από τα ποσοστά μέγιστης περιεκτικότητας σε μη καταγόμενες ύλες τα οποία καθορίζονται στους κανόνες του πίνακα του παραρτήματος II.
 3.Οι παράγραφοι 1 και 2 του παρόντος άρθρου δεν εφαρμόζονται στα προϊόντα που παράγονται εξ ολοκλήρου στον ΕΟΧ κατά την έννοια του άρθρου 3. Ωστόσο, με την επιφύλαξη του άρθρου 6 και του άρθρου 9 παράγραφος 1, το όριο ανοχής που προβλέπεται στις διατάξεις αυτές εφαρμόζεται σε προϊόν για το οποίο ο κανόνας που καθορίζεται στον κατάλογο του παραρτήματος II απαιτεί να έχουν παραχθεί εξ ολοκλήρου οι ύλες που χρησιμοποιούνται για την κατασκευή του συγκεκριμένου προϊόντος.
 Άρθρο 6
 Ανεπαρκής επεξεργασία ή μεταποίηση
 1.Με την επιφύλαξη της παραγράφου 2 του παρόντος άρθρου, οι ακόλουθες επεξεργασίες ή μεταποιήσεις θεωρούνται ανεπαρκείς για την απόκτηση του χαρακτήρα ενός καταγόμενου προϊόντος, ανεξάρτητα από το αν πληρούνται οι απαιτήσεις του άρθρου 4:
 α)Οι εργασίες συντήρησης που εξασφαλίζουν τη διατήρηση των εμπορευμάτων σε καλή κατάσταση κατά τη μεταφορά


text:
και αποθήκευσή τους·
 β)οι διαιρέσεις και συνενώσεις δεμάτων·
 γ)το πλύσιμο, το καθάρισμα· η αφαίρεση σκόνης, οξειδίων, ελαίων, χρωμάτων ή άλλων επικαλύψεων·
 δ)το σιδέρωμα ή πρεσάρισμα των υφασμάτων·
 ε)οι απλές εργασίες βαφής και στίλβωσης·
 στ)η αποφλοίωση και η μερική ή ολική άλεση ρυζιού· το γυάλισμα και η λείανση δημητριακών και ρυζιού·
 ζ)οι εργασίες που συνίστανται στην προσθήκη χρωστικών ή αρωματικών ουσιών στη ζάχαρη ή στην κατασκευή κύβων ζάχαρης· η μερική ή ολική άλεση κρυσταλλικής ζάχαρης·
 η)η αφαίρεση του φλοιού, των πυρήνων ή του κελύφους φρούτων, καρπών και λαχανικών·
 θ)το ακόνισμα, η απλή λείανση ή ο απλός τεμαχισμός·
 ι)το κοσκίνισμα, η διαλογή, η ταξινόμηση, η κατάταξη, η διαβάθμιση, ο συνδυασμός· (συμπεριλαμβανομένης της σύνθεσης συνόλων ειδών)·
 ια)η απλή τοποθέτηση σε φιάλες, κονσέρβες, φιαλίδια, σάκους, θήκες, κουτιά, η στερέωση σε χαρτόνια ή λεπτές σανίδες και κάθε άλλη απλή εργασία συσκευασίας·
 ιβ)η επίθεση ή εκτύπωση σημάτων, ετικετών, λογοτύπων και άλλων παρόμοιων διακριτικών σημείων στα προϊόντα ή τη συσκευασία τους·
 ιγ)η απλή ανάμειξη προϊόντων, έστω και διαφορετικού είδους·
 ιδ)η ανάμειξη της ζάχαρης με οποιαδήποτε άλλη ύλη·
 ιε)η απλή προσθήκη νερού ή αραίωση ή αφυδάτωση ή μετουσίωση προϊόντων·
 ιστ)η απλή συναρμολόγηση μερών ενός είδους για την κατασκευή ενός πλήρους είδους ή η αποσυναρμολόγηση προϊόντων στα μέρη τους·
 ιζ)η σφαγή ζώων·
 ιη)ο συνδυασμός δύο ή περισσότερων εργασιών που προβλέπονται στα στοιχεία α) έως ιζ).
 2.Όλες οι εργασίες που εκτελούνται στον ΕΟΧ σε συγκεκριμένο προϊόν λαμβάνονται υπόψη όταν κρίνεται αν η πραγματοποιηθείσα επεξεργασία ή μεταποίηση του προϊόντος αυτού πρέπει να θεωρηθεί ανεπαρκής κατά την έννοια της παραγράφου 1.
 Άρθρο 7
 Σώρευση καταγωγής
 1.Με την επιφύλαξη του άρθρου 2, τα προϊόντα θεωρούνται προϊόντα καταγωγής ΕΟΧ εάν παράγονται στον ΕΟΧ και ενσωματώνουν ύλες καταγωγής οποιουδήποτε συμβαλλόμενου μέρους εφαρμογής υπό τον όρο ότι η επεξεργασία ή η μεταποίηση που διενεργείται στον ΕΟΧ υπερβαίνει τις εργασίες που αναφέρονται στο άρθρο 6. Αυτές οι ύλες δεν απαιτείται να έχουν υποστεί επαρκή επεξεργασία ή μεταποίηση.
 2.Όταν η επεξεργασία ή η μεταποίηση που διενεργείται στον ΕΟΧ δεν υπερβαίνει τις εργασίες που αναφέρονται στο άρθρο 6, το προϊόν που παράγεται με την ενσωμάτωση υλών καταγωγής οποιουδήποτε άλλου συμβαλλόμενου μέρους εφαρμογής θεωρείται προϊόν καταγωγής ΕΟΧ μόνον εφόσον η προστιθέμενη αξία στο μέρος αυτό είναι υψηλότερη από την αξία των υλών που χρησιμοποιήθηκαν και είναι καταγωγής οποιουδήποτε από τα άλλα συμβαλλόμενα μέρη εφαρμογής. Εάν αυτό δεν συμβαίνει, το παραγόμενο προϊόν θεωρείται καταγωγής του συμβαλλόμενου μέρους εφαρμογής το οποίο εισέφερε την υψηλότερη αξία των καταγόμενων υλών που χρησιμοποιήθηκαν κατά την κατασκευή στον ΕΟΧ.
 3.Με την επιφύλαξη του άρθρου 2 και εξαιρουμένων προϊόντων που υπάγονται στα κεφάλαια 50 έως 63, η επεξεργασία ή η μεταποίηση που διενεργείται σε συμβαλλόμενο μέρος εφαρμογής εκτός του συμβαλλόμενου μέρους της συμφωνίας ΕΟΧ θεωρείται ότι έχει διενεργηθεί στον ΕΟΧ όταν τα προϊόντα που λαμβάνονται υποβάλλονται σε μεταγενέστερη επεξεργασία ή μεταποίηση στον ΕΟΧ.
 4.Με την επιφύλαξη του άρθρου 2, για προϊόντα που υπάγονται στα κεφάλαια 50 έως 63 και μόνο για τον σκοπό του διμερούς εμπορίου μεταξύ των συμβαλλόμενων μερών της συμφωνίας ΕΟΧ, η επεξεργασία ή η μεταποίηση που διενεργείται στο συμβαλλόμενο μέρος εισαγωγής της συμφωνίας ΕΟΧ


text:
θεωρείται ότι έχει διενεργηθεί στον ΕΟΧ όταν τα προϊόντα υποβάλλονται σε μεταγενέστερη επεξεργασία ή μεταποίηση στον ΕΟΧ.
 Για τους σκοπούς της παρούσας παραγράφου, οι συμμετέχοντες στη διαδικασία σταθεροποίησης και σύνδεσης της Ευρωπαϊκής Ένωσης και η Δημοκρατία της Μολδαβίας θεωρούνται ως ένα συμβαλλόμενο μέρος εφαρμογής.
 5.Τα συμβαλλόμενα μέρη της συμφωνίας ΕΟΧ μπορούν, με απόφαση της Μεικτής Επιτροπής του ΕΟΧ, να επιλέξουν από κοινού να επεκτείνουν την εφαρμογή της παραγράφου 3 του παρόντος άρθρου στην εισαγωγή προϊόντων που υπάγονται στα κεφάλαια 50 έως 63.
 6.Για τον σκοπό της σώρευσης με την έννοια των παραγράφων 3 έως 5 του παρόντος άρθρου, τα καταγόμενα προϊόντα θεωρείται ότι είναι προϊόντα καταγόμενα από τον ΕΟΧ μόνο εάν η επεξεργασία ή η μεταποίηση στην οποία έχουν υποβληθεί στο μέρος αυτό υπερβαίνει τις εργασίες που αναφέρονται στο άρθρο 6.
 7.Τα προϊόντα καταγωγής ενός εκ των συμβαλλόμενων μερών εφαρμογής, τα οποία δεν υφίστανται καμία επεξεργασία ή μεταποίηση στον ΕΟΧ, διατηρούν την καταγωγή τους, εφόσον εξάγονται σε ένα από τα άλλα συμβαλλόμενα μέρη της συμφωνίας ΕΟΧ.
 Άρθρο 8
 Προϋποθέσεις για την υποβολή της αίτησης
 σώρευσης καταγωγής
 1.Η σώρευση που προβλέπει το άρθρο 7 εφαρμόζεται μόνο υπό τον όρο ότι:
 α)μεταξύ των συμβαλλόμενων μερών εφαρμογής που ενέχονται στην απόκτηση του χαρακτήρα καταγωγής, αφενός, και του συμβαλλόμενου μέρους προορισμού της συμφωνίας ΕΟΧ, αφετέρου, εφαρμόζεται προτιμησιακή εμπορική συμφωνία σύμφωνα με το άρθρο XXIV της Γενικής Συμφωνίας Δασμών και Εμπορίου του 1994 (ΓΣΔΕ)· και
 β)τα προϊόντα έχουν αποκτήσει τον χαρακτήρα καταγωγής με την εφαρμογή κανόνων καταγωγής που είναι πανομοιότυποι με αυτούς που περιλαμβάνονται στους παρόντες κανόνες.
 2.Οι ανακοινώσεις που αναφέρουν την πλήρωση των απαιτούμενων προϋποθέσεων για την εφαρμογή της σώρευσης δημοσιεύονται στην Επίσημη Εφημερίδα της Ευρωπαϊκής Ένωσης (σειρά C) και σε επίσημη δημοσίευση σε άλλα συμβαλλόμενα μέρη της συμφωνίας ΕΟΧ, σύμφωνα με τις οικείες διαδικασίες.
 Η σώρευση που προβλέπεται στο άρθρο 7 εφαρμόζεται από την ημερομηνία που αναγράφεται στις εν λόγω ανακοινώσεις.
 Τα συμβαλλόμενα μέρη της συμφωνίας ΕΟΧ παρέχουν στην Ευρωπαϊκή Επιτροπή λεπτομέρειες των συναφών συμφωνιών που έχουν συναφθεί με άλλα συμβαλλόμενα μέρη εφαρμογής, συμπεριλαμβανομένων των ημερομηνιών έναρξης ισχύος αυτών των κανόνων.
 3.Το πιστοποιητικό καταγωγής θα πρέπει να περιλαμβάνει στα αγγλικά την ένδειξη “CUMULATION APPLIED WITH (όνομα του σχετικού συμβαλλόμενου μέρους / συμβαλλόμενων μερών εφαρμογής στα αγγλικά)” όταν τα προϊόντα έχουν αποκτήσει τον χαρακτήρα καταγωγής με εφαρμογή της σώρευσης καταγωγής σύμφωνα με το άρθρο 7.
 Σε περιπτώσεις χρησιμοποίησης πιστοποιητικού κυκλοφορίας εμπορευμάτων EUR.1 ως πιστοποιητικού καταγωγής, η ένδειξη αυτή αναγράφεται στη θέση 7 του πιστοποιητικού κυκλοφορίας εμπορευμάτων EUR.1.
 4.Τα συμβαλλόμενα μέρη της συμφωνίας ΕΟΧ μπορούν να αποφασίσουν, για προϊόντα που εξάγονται εντός του ΕΟΧ και τα οποία έχουν αποκτήσει τον χαρακτήρα καταγωγής με εφαρμογή της σώρευσης καταγωγής σύμφωνα με το άρθρο 7, να άρουν την υποχρέωση αναγραφής στο πιστοποιητικό καταγωγής της ένδειξης που αναφέρεται στην παράγραφο 3 του παρόντος άρθρου
 3
 .
 Τα συμβαλλόμενα μέρη της συμφωνίας ΕΟΧ κοινοποιούν την απαλλαγή στην Ευρωπαϊκή Επιτροπή σύμφωνα με το άρθρο 8 παράγραφος 2.
 Άρθρο 9
 Μονάδα χαρακτηρισμού
 1.Η μονάδα χαρακτηρισμού για την εφαρμογή των παρόντων κανόνων συνίσταται στο συγκεκριμένο προϊόν, το οποίο θεωρείται μονάδα βάσης για τον


text:
προσδιορισμό της κατάταξης σύμφωνα με την ονοματολογία του εναρμονισμένου συστήματος. Κατά συνέπεια:
 α)όταν ένα προϊόν αποτελούμενο από ομάδα ή από σύνολο συναρμολογηθέντων ειδών κατατάσσεται, σύμφωνα με το εναρμονισμένο σύστημα, σε μία μόνο κλάση, το όλον αποτελεί τη μονάδα χαρακτηρισμού·
 β)όταν μια αποστολή αποτελείται από ορισμένα πανομοιότυπα προϊόντα που κατατάσσονται στην ίδια κλάση του εναρμονισμένου συστήματος, κάθε μεμονωμένο προϊόν λαμβάνεται υπόψη χωριστά κατά την εφαρμογή των παρόντων κανόνων.
 2.Όταν, κατ’ εφαρμογή του γενικού κανόνα 5 του εναρμονισμένου συστήματος, η συσκευασία κατατάσσεται με το προϊόν που περιέχει, τότε θεωρείται ότι αποτελεί σύνολο με αυτά τα εμπορεύματα για τον προσδιορισμό της καταγωγής.
 3.Τα εξαρτήματα, ανταλλακτικά και εργαλεία που παραδίδονται μαζί με τεμάχιο εξοπλισμού, μηχανή, συσκευή ή όχημα και τα οποία αποτελούν μέρος του κανονικού τους εξοπλισμού και συμπεριλαμβάνονται στην τιμή εκ του εργοστασίου, θεωρείται ότι αποτελούν ενιαίο σύνολο με το τεμάχιο εξοπλισμού, τη μηχανή, τη συσκευή ή το όχημα.
 Άρθρο 10
 Συνδυασμοί εμπορευμάτων
 Κατά την έννοια του γενικού κανόνα 3 του εναρμονισμένου συστήματος, οι συνδυασμοί εμπορευμάτων θεωρούνται καταγόμενα προϊόντα όταν όλα τα συστατικά μέρη τους είναι καταγόμενα προϊόντα.
 Όταν ένας συνδυασμός εμπορευμάτων αποτελείται από καταγόμενα και μη καταγόμενα προϊόντα, ο συνδυασμός θεωρείται στο σύνολό του καταγόμενος, υπό τον όρο ότι η αξία των μη καταγόμενων προϊόντων δεν υπερβαίνει το 15 % της τιμής εκ του εργοστασίου του συνδυασμού.
 Άρθρο 11
 Ουδέτερα στοιχεία
 Για να προσδιοριστεί αν ένα προϊόν είναι καταγόμενο, δεν λαμβάνεται υπόψη η καταγωγή των κατωτέρω στοιχείων που χρησιμοποιούνται ενδεχομένως για την κατασκευή του:
 α)της ενέργειας και των καυσίμων·
 β)των εγκαταστάσεων και του εξοπλισμού·
 γ)των μηχανημάτων και εργαλείων·
 δ)οποιωνδήποτε άλλων προϊόντων που δεν υπεισέρχονται και δεν πρόκειται να υπεισέλθουν στην τελική σύνθεση του προϊόντος.
 Άρθρο 12
 Λογιστικός διαχωρισμός
 1.Εάν χρησιμοποιούνται καταγόμενες και μη καταγόμενες ανταλλάξιμες ύλες κατά την επεξεργασία ή μεταποίηση ενός προϊόντος, οι οικονομικοί φορείς μπορούν να εξασφαλίσουν τη διαχείριση των υλών με χρήση της μεθόδου του λογιστικού διαχωρισμού, χωρίς να διατηρούν τις ύλες σε χωριστά αποθέματα.
 2.Οι οικονομικοί φορείς μπορούν να εξασφαλίσουν τη διαχείριση των καταγόμενων και μη καταγόμενων ανταλλάξιμων προϊόντων της κλάσης 1701 με χρήση της μεθόδου του λογιστικού διαχωρισμού, χωρίς να διατηρούν τα προϊόντα σε χωριστά αποθέματα.
 3.Τα συμβαλλόμενα μέρη της συμφωνίας ΕΟΧ μπορούν να απαιτήσουν η εφαρμογή του λογιστικού διαχωρισμού να υπόκειται σε προηγούμενη άδεια από τις τελωνειακές αρχές. Οι τελωνειακές αρχές μπορούν να χορηγήσουν την άδεια με την επιφύλαξη οποιωνδήποτε όρων κρίνουν κατάλληλους και παρακολουθούν τον τρόπο χρήσης της. Οι τελωνειακές αρχές μπορούν να ανακαλέσουν την άδεια εφόσον ο δικαιούχος τη χρησιμοποιεί κατά μη δέοντα τρόπο ή δεν πληροί οποιονδήποτε από τους λοιπούς όρους που παρατίθενται στους παρόντες κανόνες.
 Μέσω της χρήσης του λογιστικού διαχωρισμού πρέπει να διασφαλίζεται ότι, ανά πάσα στιγμή, ο αριθμός των παραγόμενων προϊόντων τα οποία θα ήταν δυνατό να θεωρηθούν προϊόντα “καταγόμενα από τον ΕΟΧ” δεν υπερβαίνει τον αριθμό που θα προέκυπτε με τη χρήση της μεθόδου φυσικού διαχωρισμού των αποθεμάτων.
 Η μέθοδος εφαρμόζεται και η εφαρμογή της καταγράφεται βάσει των γενικών λογιστικών αρχών που εφαρμόζονται στο συμβαλλόμενο μέρος της συμφωνίας ΕΟΧ.
 4.Ο δικαιούχος της μεθόδου που αναφέρεται στις παραγράφους 1 και